СБЁВ – хавфли «хасталик» — Ishonch Gazetasi\nСБЁВ – хавфли «хасталик»\nКундалик мулоқотимиз давомида истасак-истамасак бир-биримизга қайсидир иллат ёки фазилатнинг ўзлаштирилиши ёки «юқиши»га сабабчи бўламиз. Шуларнинг ичида энг оммавийси «сўзларни бузиб ёзиш вируси» билан «хасталаниш»дир.\nБу ҳолат сизга қанчалик таъсир қилади, билмадим-у, мен сўзлардаги хатоликларни кўрганимда беихтиёр қаттиқ асабийлашадиган бўлиб қолганман.\nБир куни яқин дугонам «Салом, қалайс? б6ляптими cарчамаяпсм дам олиwла бн нма енгликла« деб ёзиб қолди. Тўғриси, жавоб қайтаргим келмади! Бир томондан, менга нисбатан оқибатлилигини ўйлаб қувонган бўлсам, бир томондан, унга бўлган ҳурматим бир поғона тушди. Ўша куни атайин бошқаларнинг ёзганларини ҳам диққат билан кузатдим. Афсуски, бу фақат битта дугонамга хос нуқсон бўлиб чиқмади…\nГуруҳлардан биридаги суҳбатларни кўздан кечирар эканман, бунга жим қараб тура олмадим. Уларга мурожаат билан юзландим: «Ассалому алайкум, дўстлар! Соғ-саломатмисиз? Биз – Ватаннинг келажагимиз! Илтимос, Конституциямизда белгилаб берилган ҳуқуқ ва мажбуриятларимизга қандай амал қилсак, «Давлат тили ҳақида»ги қонун борлигини, унга амал қилиш зарур ва шартлигини эсдан чиқариб қўймайлик! Одатда йўл қоидаси бузилса, қонун олдида жаримага тортилишини ким билмайди ахир! Келинглар, тилимиздаги қоидаларни ҳам бузмасликка ҳаракат қилайлик! Виждонимиз, саводимиз, буюк адабиётимиз, тилимиз, келажагимиз олдида жарима тўламаслик, юзимиз шувут бўлмаслиги учун!».\nҚорақалпоқ давлат университети талабаси\nАҚШда — Голливуд, Ҳиндистонда — Болливуд. Ўзбекистонда Солливуд қурилмоқда


ИнтерФУТБОЛ :: Ўзбекистон Кубоги: 1/8 финал босқичи ўйинларининг бошланиш вақти\nЎзбекистон Кубоги: 1/8 финал босқичи ўйинларининг бошланиш вақти\nЎзбекистон Кубогининг нимчорак финалидан жой олган учрашувларнинг вақти аниқ бўлди.\nПрофессионал футбол лигаси Про-лига клублари иштирокидаги 3 та учрашувни 17:00 га белшилади. Бунда учрашувлар ифторлик вақтигача якунига етиб улгуради.\nСуперлига ўйинлари иш кунида 18:00 дан эрта бошланмаслиги белгилаб қўйилганди. Про-Лига клублари эса ўзаро келишиб, учрашувлар вақтини тайин қилиб келаётганди. “Спорт” телеканали бу сафар Про-лиганинг “Ифтихор” ҳамда “Динамо” жамоалари иштирокидаги ўйинларга эътибор қаратишни лозим деб топди ва кубок доирасидаги бу икки жамоа ўйинларини 17:00 га қўйишни сўради.\nНукусдаги учрашув стадион ёритиш тизимидаги муаммолар туфайли 17:00 да старт олади. ПФЛ Суперлига клубларининг олдига бу борада талаб қўйган, Про-лига клублари амал қилиши керак бўлган талаблар эса яқин кунлар ичида эълон қилинади. Бунда Про-лига клублари босқичма-босқич ривожланиб бориши кўзда тутилади.\n17:00 “Орол” — “Андижон”\n19:22 “Машъал” — “Сурхон”\n18:57 “Қўқон-1912” — “Нефтчи”\n19:03 АГМК — “Насаф” (live)\n19:03 “Локомотив” — “Шердор”


Президентимиз БМТ Инсон ҳуқуқлари бўйича кенгаши сессиясида муҳим ташаббусни илгари сурди\nБош саҳифаЯнгиликларПрезидентимиз БМТ Инсон ҳуқуқлари бўйича кенгаши сессиясида муҳим ташаббусни илгари сурди\n22 Феврал, 2021\nДавлатимиз раҳбарининг ушбу нуфузли тадбирдаги иштироки, ҳеч шубҳасиз, тарихий аҳамиятга эга ҳодиса бўлди. Шу кунгача МДҲ мамлакатлари раҳбарлари Инсон ҳуқуқлари бўйича кенгашнинг сессиясида иштирок этмаган.\nШунингдек, бир қатор муҳим аҳамиятга эга ташаббусларни илгари сурилди. Улар орасида БМТнинг Инсон ҳуқуқлари бўйича Олий комиссари бошқармаси билан биргаликда Инсон ҳуқуқлари соҳасида таълим ва тарбия тўғрисидаги декларацияси қабул қилинганлигининг 10 йиллигига бағишлаб глобал форумни ўтказиш таклифи алоҳида ўринга эга.\nКейинги йилларда Ўзбекистонда бу борада тизимли ва комплекс чора-тадбирлар амалга ошириб келинмоқда. 2019 йилда БМТ Инсон ҳуқуқлари соҳасида таълим ва тарбия тўғрисидаги декларацияси қоидаларини амалга ошириш бўйича Миллий ҳаракатлар дастури тасдиқланди. Шу асосда “Йўл харитаси”да белгиланган тадбирлар бажарилмоқда.\nБундан ташқари, Инсон ҳуқуқлари миллий маркази қошида инсон ҳуқуқларига риоя этиш ва уни ҳимоя қилиш соҳасида кадрлар малакасини ошириш бўйича ўқув курслари ташкил этилган. Ушбу курслар БМТнинг бир қатор йирик тузилмалари ҳамда ЕХҲТ лойиҳалари координатори билан ҳамкорликда олиб борилмоқда. Хусусан, 2020 йил декабр ҳолатига кўра, 500 дан ортиқ раҳбар кадрлар тингловчи сифатида иштирок этиб, ўз малакасини оширди.\n2018 ва 2020 йилларда Самарқанд шаҳрида Инсон ҳуқуқлари бўйича Осиё форуми ҳамда “Ёшлар-2020: глобал ҳамжиҳатлик, барқарор тараққиёт ва инсон ҳуқуқлари” мавзусидаги инсон ҳуқуқлари бўйича веб-форуми бўлиб ўтди. Инсон ҳуқуқлари соҳасида таълим ва тарбияни юксалтириш масаласи ушбу тадбирларнинг асосий мавзуларидан бири бўлди.


Сўм девальвацияси сабабли тадбиркорлар учун имкон бериш тавсия қилинмоқда — Sof.uz\n21.08.2019 17:30 Иқтисод\nЎзбекистон ҳукумати давлат банкларига валютада қарзи бор қарздорлари билан учрашишни тавсия қилмоқда. Бу ҳақда сешанба куни бўлиб ўтган матбуот анжуманида молия вазирининг биринчи ўринбосари Тимур Ишметов маълум қилди.\nЙил бошидан буён долларнинг сўмга нисбатан курси 12,5 фоизга ўсиб, 1 январдаги 8336,25 сўмдан 21 август куни 9384 сўмга кўтарилди (20 август куни сўм эркин сузувчи курсга ўтди). Доллар курси энг кўп август ойида кўтарилди (679 сўмга). Хорижий валюталар курсининг кескин кўтарилиши бир қатор ташқи ва ички омиллар сабаб қилиб кўрсатилди.\n«Газета.uz» нашрининг валютада кредитлари бўлган корхоналарда дефолт хавфининг ошиши эҳтимоллари тўғрисидаги саволига жавоб берар экан, молия вазирининг биринчи ўринбосари ҳукумат аралашмаслиги, ўзини ўзи алдамаслиги ва девальвацияни сунъий равишда ушлаб туришга ҳаракат қилмаслиги керак, деди.\n«Биз бунга олиб келган далиллар ва хатолар устида ишлашимиз керак. Бошқа томондан эса бунинг оқибатларини юмшатиш учун нимадир қилишимиз ҳам керак. Девальвациялар масаласида — ҳукумат таркибида давлат банкларининг акционерлари сифатида барча давлат банкларига хорижий валютада кредит олган, айниқса хусусий сектрдаги барча қарздорлари бўйича ўрганишлар ўтказишни тавсия этишни режалаштирмоқдамиз. Агарда улар девальвациянинг бу даражаси уларнинг кредитларни қоплашига таъсир кўрсатаётганини кўраётган бўлса, биз 2017 йилда амалга оширганимиз каби учрашувга боришлари керак ва, эҳтимол, қандайдир енгиллик бериш, тўловлар жадвалини қайта кўриб чиқиш, имтиёзли даврни узайтириш ёки қайта кўриб чиқиш керак», — деди у.\nУнинг сўзларига кўра, банклар ўз қарздорлари учун шартларни енгиллаштиришдан манфаатдор бўлишлари керак.\n«Албатта оммавий бўлмайди — индивидуал ёндашув бўлади, ҳисоб-китоблар бўйича. Банклар ушбу тавсияларсиз ҳам учрашувга боришади, чунки улар учун ҳам истеъмолчиларда дефольт бўлишидан фойда йўқ. Яхшиси бизнес билан учрашиш, уларга рисоладагидек ишлашига имкон бериш ва ўз кредитларини қайтариб олган маъқул», — деб ҳисоблайди Тимур Ишметов.\nАввалроқ Марказий банк раиси Мамаризо Нурмуратов сўмнинг 12 фоизга девальвация бўлишини ҳозирги вазият учун меъёридаги ҳолат эканини таъкидлаган эди. Доллар курсининг ошиши мамлакат ташқи қарзи ва корхоналарнинг валюта кредитларига хизмат кўрсатилишига таъсир қилмайди, дея қайд этди МБ раҳбари.\n3.09.2019 15:16 1 Ўзбекистон\n2.09.2019 15:28 3 Ўзбекистон\n2.09.2019 12:53 5 Иқтисод


Хоразмлик 66 ёшли ўқитувчи Гавҳар Бобоева энг чекка қишлоқлардан биридаги мактабни ёлғиз ўзи бошқармоқда. У ҳам директор, ҳам ўқитувчи, ҳам қоровул вазифасини бажаряпти. Kun.uz мухбири муаллима билан суҳбатда бўлди.\nХоразм вилояти, Тупроққалъа тумани, Базиргон қишлоғи – Ўзбекистоннинг энг чекка ҳудудларидан. Уни юртимизнинг энг кичик масканларидан бири десак ҳам муболаға бўлмайди: қишлоқ атиги 8та уйдан иборат.\nСаҳро бағрида жойлашган бу қишлоқда ижтимоий объектлар деярли йўқ, аммо кичиккина мактаб бор.\nҚишлоқ болалари 35 км узоқликдаги мактабга қатнай олишмайди: бу ерларда жамоат транспорти йўқ. Шу сабабли масканда мўъжаз мактаб, кичик синфхона ташкил этилган.\n66 ёшли Гавҳар Бобоева 20 йилдан бери ўз уйида ташкил этилган мана шу синфхонада болаларга билим бериб келмоқда. Фидойи аёл – шу мактабнинг ҳам директори, ҳам ўқитувчиси, ҳам қоровули.\n«1955 йилда Боғот туманининг Ўғузравот қишлоғида туғилганман. 1979 йилда Тошкент давлат университетининг Биология факультетини тугатдим. 1995 йилда Питнак шаҳридаги Сизов номли 2-сон мактабга ишга кирдим.\n2001 йилда мени Базиргон қишлоғига, мактаб филиалига жўнатишди. Шу ердан уй беришди, унинг бир қисмида қишлоқ болалари учун комплекс синфхона ташкил этилди. Мана, 20 йилдан бери шу ерда ишлаб келмоқдаман», – дейди муаллим аёл.\nКомплекс синфда 10 нафар бола таълим олмоқда. Қизиғи шундаки, уларнинг синфи ҳам турлича – 1-синфдан 11-синфгача. Уларнинг ҳаммасига бир синфхонада, бир вақтнинг ўзида дарс ўтилади.\n«Қишлоғимизда 8 та оила бор. Уларнинг 10 нафар фарзандини комплекс синфда ўқитяпман. 1-, 6-, 7- ва 11-синфда 1 нафардан, 3-, 4- ва 5-синфда 2 нафардан ўқувчим бор».\nКомплекс синфда дарслар эрталаб соат 8да бошланади. Машғулотлар ҳар бир ўқувчи учун алоҳида, индивидуал тарзда ўтказилади. Гавҳар Бобоева мутахассислиги кимё ва биология ўқитувчиси бўлишига қарамай, барча асосий фанлардан дарс беради.\n«Мутахассислигим – кимё ва биология ўқитувчиси, аммо барча асосий фанлардан дарс бераман. Қишлоқ болаларида бошқа мактабларга бориш имконияти йўқ. Шу туфайли, комплекс синфда уларга барча фанлар ўқитилади».\nГавҳар опа ўқувчилари фанларни яхши ўзлаштирмоқда. Улардан 2 нафари Нукус давлат педагогика институтига ўқишга кирган. Бошқалари коллежларни тугатишган.\nЧекка ҳудуд бўлса-да, коронавирус пандемияси қишлоқни четлаб ўтмади.\n«Пандемияни ҳам бошимиздан ўтказдик. 2–3 нафар ўқувчидан чақириб, дарс бердим. Болалар ниқоб тақиб келишди, антисептиклар ёнида бўлди».\nГавҳар Бобоева ҳам пенсиясини, ҳам ойлик маошини олмоқда.\n«Ойлик маошим ва пенсиям ҳисобига 2 фарзандимни институтда, контрактда ўқитяпман. Ҳозирги вақтда маош ва пенсия тўлиқ берилмоқда, президентимизга раҳмат, кўп яшасин. Олдин тўлиқ берилмасди, шу сабабли катта фарзандларимни ўқита олмадим. Тўғриси, кучим етмади...»\nБазиргон қишлоғидаги шароитлар ёмон эмас. Электр энергияси бор, газ бор. 4–5 йил олдин ичимлик суви муаммо бўлган, аммо эски қудуқ қайта қазилиб, тозалангач, сувни насос билан тортиб олиш имконияти пайдо бўлган.\nГавҳар опа ҳозирги вақтда набираси билан бирга яшамоқда. Рўзғорда эчки боқилмоқда, кучукча ва мушукча ҳам бор.\n«2 бош эчким бор эди, кўпайишиб 13 бошга етди. Эчки тез кўпаяркан, 1–2 тадан болалар экан. Мана бу эчкича кеча туғилди. Буниси эса сизлар келишингиздан сал олдин, шу бугун туғилди. Ҳали унча эси йўқ. Онасини бир-икки марта эмса, жонланиб, чопқиллаб кетади».\nБазиргон қишлоғидаги комплекс синфга Питнак шаҳридаги мактаб раҳбарияти, шунингдек, Тупроққалъа тумани ҳокимлиги ҳам ёрдам бермоқда.\n«Питнак шаҳридаги 2-сон мактаб директори, ўқитувчилари келиб, хабар олиб туришади, ёрдам беришади. Туман ҳокими (Алишер Салаев) янги йил арафасида келиб компьютер жамланмаси ва ўқувчиларга китоблар совға қилди. Ёрдам бериб турган ҳаммадан миннатдорман, соғ-саломат бўлишсин», – деди Гавҳар опа биз билан хайрлашиб.\nНурмуҳаммад Саид, Kun.uz мухбири\nТасвирчи – Сирожиддин Қодирберганов


00:00 / 25.06.2010 | eski savollar | 2994\nАссалому алайкум ва раҳматуллоҳи ва барокатуҳу! Муҳтарам устоз, қадрли ва фазилатли шайх хазратлари! Аллоҳ сизни Ўз хифзи-ҳимоясида сақласин. Биз мусулмонларнинг бахтига умрингизга ва илмингизга барокат ато қилсин! Сиз сабабингиздан Аллоҳ бизларга ислом аталмиш неъматини зиёда қилди, ҳидоятини ёғдирди. Бир ҳадисда “Умматим орасидаги олим киши Бани Исроил пайғамбарлари кабидир”, дейилган. Имом Ҳасан Басрий (р.а): “Агар уламолар бўлмаганида инсонлар худди ҳайвонлар каби бўлиб қолардилар”, деганлари ривоят қилинади. Биз ҳам сизни ҳадисларда мадҳ қилинган, Қуръон ва Суннатни тирилтирган, адашган қалбларни ҳидоятга келишига сабаб бўлган фазилатли олимларимиздан деб биламиз ва ҳурмат қиламиз. Кўпгина суҳбатларимизда сиздек олимни бизга етказган Аллоҳга кўплаб ҳамду-санолар айтамиз. Сиз орқали Ўзбекистонда ислом дини янгиланиш босқичига, ўзликка қайтиш босқичига кирганлигини ҳозир кўпчилик эътироф этмоқда. Сиз томонингиздан чиқарилаётган китоблар, аудио-видео материаллар, саволларга берилаётган жавоблар, интернет саҳифалари орқали тарқалаётган фатво ва маълумотлар нафақат юртимиз мусулмонлари учун балким хорижда юрган биродарларимиз учун ҳам ниҳоятда фойдали бўлмоқда. Сиз ҳақингизда ҳар қанча мақтов айтсак шунча оз. Менинг бу ожизоналик билан айтган тилакларимни ҳусни қабул қилгайсиз, муҳтарам устоз! Сизга соғлик ва хотиржамлик тилаган ҳолда айрим саволлар ила мурожаат қилишга изн бергайсиз. Бундан анча вақтлар илгари тасаввуф мавзусида берган саволимга кенг ва батафсил жавоб бериб, кўпгина тушунмовчиликларни ечилишида ёрдам бердингиз. Қуйида мен берадиган саволларим ҳам фикри ожизимча жамиятимиздаги мусулмонлар орасида муҳим масалалардан ҳисобланади. Саволларим орасида такрор бўлган фикр ва мулоҳазалар бўлса узр сўрайман. Шунинг учун сиздан биргина ўтинчим мазкур саволларимга батафсил жавобларни такдим килсангиз. Такрор булган кисмларига хам иложи булса батафсил жавоб берсангиз. Саволларимга жавоблар кечрокка чузилиб кетса хам кутишга тайёрман. 1-САВОЛ: “Саодати абадия” китобида қуйидагиларни ўқиб қолдим. Устоз мана шу масалада маслаҳат берсангиз. Мен гўёки илм олиш йўлига кириб олиб, буёғига нима қилишни билмай аро йўлда қолган одам кабиман. ИҚТИБОС: - “ Намоз ўқий оладиган даражада Қуръон-и каримни ёд олган кишининг, бўш вақтларида янада кўпроқ уни ёд олиши, нофила намоз ўқишдан кўпроқ савоблидир. - Ибодатларида ва кундалик ишларида лозим бўлган фикҳ билимларини ўрганиш эса, бундан ҳам савоблироқ бўлади. Заруридан ортиқча фикҳ билимини ўрганиш ҳам нофила ибодатлардан янада кўпроқ савоблидир. - Заруратидан ортиқча фикҳ билими ўрганаётганда, тасаввуф билимларини Аллоҳ таолога ориф бўлганларнинг айтганларини ва таржимаи ҳолларини ўрганиш ҳам мустаҳаб бўлади. Уларни ўқиш қалбда ихлосни оширади.” Иқтибос тугади.Устоз юқоридаги фикрлар тўғрими? Унга амал қилсам бўладими? Бу мени охиратим учун яхши бўладими? Маслахат берсангиз. 2-САВОЛ: Устоз мазкур саволим агар узундан-узоқ бўлса малол олмайсиз деган умиддаман. Саволимда кўтарилган масалалар ихтилофли масалалар бўлиши мумкин. Шунинг учун мазкур саволларимга батафсил жавоб олмоқчиман. Саволга жавоблар чўзилиб кетса ҳам кутаман. Саволларимни алоҳида қисмларда келтиришни лозим топдим. Саволлар “Саодати абадия” китоби (турк тилидан таржима, веб вариант) 2-кисмидаги қуйида келтириладиган масалаларни ўқиш асносида туғилган: А) «Қабрларни, сағаналарни зиёрат қилишларига, Авлиёга аташларга ва сағаналарга бориб у ердан баракат исташларига монеъ бўлмаслик керак. Улар ўлганларидан кейин ҳам каромат эгаси бўлишларини инкор қилмаслик дуруст. Чунки шундай қилишнинг жоизлигини билдирган фатволар бор. «Барийка»нинг 270-чи саҳифасида дейдики, “Аллоҳ таолога дуо қилинаётганда, Пайғамбарни ва Солиҳларни васила қилиш ва васила бўлишларини улардан исташ жоиздир. Чунки мўъжиза ва каромат, ўлим билан битмайди. Ўлгандан кейин кароматнинг йўқ бўлмаслигини Рамлий ҳам билдирди. Асҳурийниннг билдиришича, тирик Валий қинида турган қилич каби бўлиб, у ўлганидан кейин қиличдан чиқиб, унинг тасарруфи янада қувватли бўлади”. «Ислом олимларининг буюкларидан Абдулқодир Жийлоний, Муҳйиддийн Арабий, Такийюддийн-и Алий Субкий, Аҳмад ибни Ҳожар-и Маккий ва Абдулғаний Наблусий (раҳимаҳумуллоҳ), Авлиёнинг қабрларини зиёрат қилиб, уларга тавассул этиб, Аллоҳ таолодан афв ва марҳамат сўраш жоиз бўлганлигини васийқалар билан исбот қилганлардир.»«Рашаҳот» китобида Алоуддийн-и Аттор (қуддиса сирруҳу) ҳазратлари марҳамат қиладики, “Авлиёнинг (раҳматуллоҳи таоло алайҳим ажмаъин) мозорларини зиёрат қилган, қабрлардаги зотнинг буюклигини қанчалик даражада тушуна олган бўлса, у Валийга қандай ўй билан таважжуҳ қилган бўлса, яъни қалбини унга қанчалик даражада боғлай олган бўлса, ундан ҳам шунча файз олиши мумкин. Қабр зиёратининг фойдаси кўп бўлиши билан бирга Авлиёнинг руҳларига таважжуҳ қила оладиган киши учун узоқлик масофаси зарар бермайди. Баҳоуддийн-и Бухорий Нақшбандий “Ҳақ таолога таважжуҳ қила олганларнинг тўғридан тўғри Унга таважжуҳ қилишларини амри марҳамат этди. Авлиёнинг қабрларини зиёрат Ҳақ таолога таважжуҳ учун бўлиши керакдир. Яъни Ҳаққа тўла таважжуҳ қила билмоқ учун, у Валийнинг руҳини васийла қилиш лозим. Инсонларга тавозуъ қилинганда Ҳаққа таважжуҳ қилиш лозим. Чунки инсонларга тавозуъ, Аллоҳ учун бўлса, мақбул бўлади”.“Шартга боғлиқ шаклда Авлиёга бирор нарса аташ ҳам, ўзини гуноҳкор ҳис этиб, дуо қилишда ўзини ўринсиз ҳисоблаб, муборак бир зотни васила қилиб, Оллоҳу таолога ёлвориш, дегани бўлади. Масалан, ”Соғайиб кетсам ёки шу ишим барор олса, савобини (Саййидат Нафиса) ҳазратларига бағишлаб, Оллоҳу таоло учун уч марта Ясин ўқиш ёки битта қўй сўйиб қурбонлик қилиш назрим бўлсин”, дейилганда бундай тилакнинг қабул бўлганлиги кўп марта тажрибада кўрилгандир. Бу ерда Оллоҳу таоло учун Қуръон-и карим ўқилиб ёки қўй сўйилиб, савоби саййидат Нафиса ҳазратларига бағишланаяпти, унинг шафоати билан Оллоҳу таоло касалга шифо бериб, қазони, балони кетказмоқдадир.” САВОЛНИНГ ХУЛОСАСИ: - Устоз юқоридагиларга кўра дуоси қабул бўлмаётган киши пайғамбар ва солиҳ авлиёларни васила қилиб дуо қилса бўладими? Бу ширк эмасми? Б) Руҳ, бадандан ажраганидан кейин унинг бадан ва у қоладиган тупроқ билан алоқаси ва боғланиши бордир. Бирор киши, бадан қолаётган у тупроқни зиёрат қилиб, Валийнинг руҳига таважжуҳ қилса, зиёратчи ва Валий иккаласининг руҳлари топишадилар ва бир-бирларидан фойдаланадилар”.“Тафсир-и кабийр”да айтиладики, “Киши руҳи, бадандан ажраб, дунё ташвишларидан қутилганидан сўнг, малаклар оламига, қудсий мақомларга киради. Энди унда у оламга махсус қувватлар ҳосил бўлади. Улар бир неча нарсалар қила оладилар. Киши устозини тушида кўриб, ундан сўраб билмаганларини ўрганади”. Фаҳриддийн-и Розий “Ал-матолиб-ул-олийя” китобининг ўн саккизинчи фаслида марҳамат қиладики, “Руҳи юксак, нафси пок ва таъсири қувватли бир Валийннинг қабри ёнига бориб, бироз вақт турилиб, тупроқдаги Валий ҳақида ўйланган кишининг руҳи у тупроқга боғланади. Ўликнинг руҳи ҳам бу тупроққа боғлиқ бўлганлигидан қабрга келган кишининг руҳи ва тупроқда ётган Валийнинг руҳи топишган бўладилар. Бу икки руҳ бир-бирига қарши турган ойна каби бўлади. Уларнинг ҳар биридаги маъориф, камолот унисида акс этади, кўринади. Уларнинг ҳар иккаласи ҳам кўп фойдаланадилар”. Алоуддийн-и Аттор (раҳматуллоҳи таоло алейҳ) ҳазратлари марҳамат қилдики, “Машойихнинг қабрларини зиёрат қилганга, уларни қанчалик англагани ва уларга қанчалик боғлана олгани миқдорида фойда ҳосил бўлади. Уларнинг қабрларидан жуда кўп фойда олинади. Фақат уларнинг руҳларига боғланиш, [яъни робита қилиш] янада фойдалидир. Чунки қабрга узоқ ёки яқин бўлишнинг бунда аҳамияти йўқдир”.САВОЛНИНГ ХУЛОСАСИ: Устоз юқоридаги далиллар қай даражада ҳақийқатга яқин? Бизни юртларда ҳам қадимдан авлиёларнинг мақбараларини зиёрат қилиш, қабр тупроқларидан маълум бир яра-чақа касалликларига суртиб, даво исташ каби амаллар мавжуд. Ўлган, қабрда ётган солиҳлардан файз олса бўладими? В) “Ҳидоя” фикҳ китобида, “Бирор киши, ўзининг намози, рўзаси ва садақаси каби барча ибодатларининг савобини бошқа бировга ҳадя қилиши жоиздир”, дейилади. Ибни Обидийн (роҳимаҳуллоҳ), жаноза намозини тушунтиришининг охирида дейдики, (Тоторхонийя) китобида, закотни тушунтираётганида дейдики, “Киши нофила садақа қилса, унинг савоби барча мусулмонларга берилишини истаса, ана шундай бўлишини ният қилиши яхши бўлади. Шундай қилинганда, ўзига тегишли савоб ҳеч озаймасдан, унинг савоби барча мусулмонларга ҳам етишади. Аҳл-и суннат вал-жамоат мазҳаби шундайдир”. Ҳанафий ва Ҳанбалий мазҳабларига кўра, намоз ва Қуръон-и карим ўқиш каби фақат бадан билан қилинадиган ибодатларнинг савоби ҳам шунақа ҳадя қилиниши мумкин. Фарз ва нофила ибодатларнинг савоби, ўликларга ва тирикларга юборилиши мумкин. Ибодат қилинаётганда, савобини бошқа бировга нийят қилиш жоиз бўлганлиги сингари, ибодатни ўзи учун қилиб, кейин уни бошқа бировга ҳам бағишлаш, яъни ҳадя қилиш ҳам жоиздир. Савоб, ҳадя қилинганларга бўлинмай, ҳаммасига тўлалигича тегади. Ҳар хил ибодатнинг савобини, Расулуллоҳнинг муборак руҳига ҳам юбориш мумкин. Абдуллоҳ ибни Умар р.а Расулуллоҳ (с.а.в) учун умра қиларди. Ҳолбуки, уни васийят қилмаганди. Ибнис-Саррос Расулуллоҳ (с.а.в) учун ўн мингдан ортиқ ҳатм ўқиган эди. Унинг муборак руҳи учун қурбонлик қилганди. Бу ҳадялар билан даражаси ва шарафи ортар, дейилади.САВОЛНИНГ ХУЛОСАСИ: Муҳтарам устоз! Мен яшайдиган жойда, балки юртимизда десам ҳам хато қилмаган бўламан, шомдан кейин 2 ракат намоз ўқиб, савобини Расулуллоҳ (с.а.в)га бағишлаш одат бўлган. Аслида бу намоз аввобийн намози эканлигини биламиз. Замонамизда фаолият юритаётган тариқат пирларимиз ҳам кундалик вирдлар тартибидаги нафл намозлар савобини нақшбандия шайхларига бағишланади, деб таъкидлашади. Юқоридагилардан уларнинг айтганларида ҳам баъзи бир фойдалар борлиги билинмоқда. Нафл намоз ёҳуд бошқа баданий ибодатларнинг савобини пайғамбаримиз (с.а.в) ва авлиёуллоҳларга бағишлаганда унинг савоби уни қилган одамга ҳам ҳадя қилинганга ҳам баробар етиб борадими? Бундай эҳсонлар кишининг даражаси ва шарафи ошишига сабаб бўлиши мумкинми? Эътибор ва жавобларингиз учун ташаккур!\nБ) Руҳ, бадандан ажраганидан кейин унинг бадан ва у қоладиган тупроқ билан алоқаси ва боғланиши бордир. Бирор киши, бадан қолаётган у тупроқни зиёрат қилиб, Валийнинг руҳига таважжуҳ қилса, зиёратчи ва Валий иккаласининг руҳлари топишадилар ва бир-бирларидан фойдаланадилар”.“Тафсир-и кабийр”да айтиладики, “Киши руҳи, бадандан ажраб, дунё ташвишларидан қутилганидан сўнг, малаклар оламига, қудсий мақомларга киради. Энди унда у оламга махсус қувватлар ҳосил бўлади. Улар бир неча нарсалар қила оладилар. Киши устозини тушида кўриб, ундан сўраб билмаганларини ўрганади”.Фаҳриддийн-и Розий “Ал-матолиб-ул-олийя” китобининг ўн саккизинчи фаслида марҳамат қиладики, “Руҳи юксак, нафси пок ва таъсири қувватли бир Валийннинг қабри ёнига бориб, бироз вақт турилиб, тупроқдаги Валий ҳақида ўйланган кишининг руҳи у тупроқга боғланади. Ўликнинг руҳи ҳам бу тупроққа боғлиқ бўлганлигидан қабрга келган кишининг руҳи ва тупроқда ётган Валийнинг руҳи топишган бўладилар. Бу икки руҳ бир-бирига қарши турган ойна каби бўлади. Уларнинг ҳар биридаги маъориф, камолот унисида акс этади, кўринади. Уларнинг ҳар иккаласи ҳам кўп фойдаланадилар”.Алоуддийн-и Аттор (раҳматуллоҳи таоло алейҳ) ҳазратлари марҳамат қилдики, “Машойихнинг қабрларини зиёрат қилганга, уларни қанчалик англагани ва уларга қанчалик боғлана олгани миқдорида фойда ҳосил бўлади. Уларнинг қабрларидан жуда кўп фойда олинади. Фақат уларнинг руҳларига боғланиш, [яъни робита қилиш] янада фойдалидир. Чунки қабрга узоқ ёки яқин бўлишнинг бунда аҳамияти йўқдир”.САВОЛНИНГ ХУЛОСАСИ: Устоз юқоридаги далиллар қай даражада ҳақийқатга яқин? Бизни юртларда ҳам қадимдан авлиёларнинг мақбараларини зиёрат қилиш, қабр тупроқларидан маълум бир яра-чақа касалликларига суртиб, даво исташ каби амаллар мавжуд. Ўлган, қабрда ётган солиҳлардан файз олса бўладими? Бу саволингизга тасаввуф ҳақида бир қанча китоблар ёзган мутахасис Саҳид Ҳавво раҳматуллоҳи алайҳ ўзининг «Тарбиятунар руҳия» номли китобининг 312-313-бетларида келган гаплар ила жавоб беришга ижозат этгайсиз:«Авлиёлар Аллоҳ таолонинг «Улар иймон келтирган ва тақво қилганлардир» деган қавлида зикр қилингандирлар. Уларнинг кароматлари шариатдаги шартлари ила собитдир. Шу билан бирга эҳтиқод шулки, улар розияллоҳу анҳум, ўзларига ҳаётлик чоғларидан ҳам, мамотларидан кейин ҳам наф ва зарар бера олмайдилар. Бас, шундай экан ўзгаларга ҳеч нарса бера олмасликлари турган гап. Ривоятларда келгандек, кайфиятда қабрларни зиёрат қилиш шариатда суннат ҳисобланади. Аммо ким бўлишларидан қатҳий назар қабрдагилардан мадад сўраш, уларга бу ҳақда нидо қилиш, улардан ҳожатларни раво қилишни сўраш, уларга назр аташ, қабрларни безаш, мунаввар қилиш, силаш, Аллоҳдан бошқа билан қасам ичиш ва улардан келиб чиқадиган бидҳатлар гуноҳи кабиралар бўлиб, уларга қарши уруш очиш вожибдир. Дарча очмаслик учун бу ишларни таҳвил қилишга ўтмаймиз.Ким Расулуллоҳ соллаллоҳу алайҳи васалламнинг ҳаётларини ўрганса, тавҳидни ҳимоя қилиш энг муҳим масала эканини яққол кўради. Ҳеч шубҳа йўқки, мазкур нидоларга ўхшаш нарсаларни таҳвил қилиш имкони бўлса ҳам, улар энг оз деганда баҳзи одамлар учун ширк эшикларидан бир эшикдир. Мен баҳзи кишиларнинг авлиё ва шайхларга нидо қилиб мадад сўраш шийҳалардан кириб қолган нарса эканини баҳона қиладилар ва бунга шийҳалар ишлатадиган мадад сўзини далил қилиб келтирадилар.Баъзилари эса руҳларнинг бу дунё билан алоқаси бўлиши мумкинлигини таҳкидлайдилар. Аммо униси ҳам, буниси ҳам тавҳиднинг аслига тасир ўтказадиган мазкур ишларни оқлаш учун кифоя қилмайди. Аллоҳ таоло бизларга ўтганларга дуо қилишимизни амр қилган, улардан бирор нарсани сўрашга амр қилмаган. Аллоҳ таоло мўминларнинг васфида «Улардан кейин келганлар: «Эй, Роббимиз, бизни ва биздан аввал иймон билан ўтган биродарларимизни мағфират қилгин, қалбимизда иймон келтирганларга нафрат солмагин, эй Роббимиз, албатта, сен шафқатли ва меҳрибонсан», дерлар», деган (Ҳашр, 10-оят).Расулуллоҳ соллаллоҳу алайҳи васаллам намозимизда «Бизга ва Аллоҳнинг солиҳ бандаларига салом бўлсин» дейишимизни таҳлим бердилар. Иш чаппасига айланиб, уларнинг ҳақига дуо қилиш ўрнига улардан мадад сўраб турсак, шуб-ҳасиз хато қилган бўламиз».


АҚШда бир ой ичида 53 одам "оммавий қотилликлар" қурбони бўлди\n19 январ 2021, Тошкент вақти: 13:14\nТехаснинг Одесса шаҳри, 1 сентябрь, 2019 йил.\nТехаснинг Одесса шаҳрида 31 август куни етти одамнинг отиб ўлдирилиши оқибатида АҚШда август ойида содир этилган “оммавий қотилликлар”да ҳалок бўлганлар сони 53 кишига етди.\nПолиция Одессадаги ҳужум мотивлари ҳозирча ноаниқ эканини айтмоқда. Қўлида қуроли бор одам светофор олдида турган одамларга қарата тартибсиз ўқ отган.\nАдлия вазирлигининг маълум қилишича, Техасдаги ҳодиса АҚШда жорий йилда одамларга ўқотар қурол билан қилинган 38-ҳужум бўлди. Йил бошидан бери бу каби “оммавий қотилликлар”да жами 205 одам ўлдирилди.\nАдлия вазирлиги “оммавий қотилликлар” дейилганда бир қуролли ҳужум пайтида 3 ва ундан кўп одамнинг ўлдирилиши назарда тутилаётганини билдирди.\nТехасда август ойида уч марта мана шундай қотиллик содир этилди. 3 август куни Эл-Пасо шаҳридаги Walmart савдо марказида 20 ёшли оқ танли йигит 22 одамни отиб ўлдирди ва 26 одамни яралади. Бу шаҳарда асосан испан тилида сўзлашувчи аҳоли яшайди. Қотил ҳужумдан олдин мигрантларга қарши манифест эълон қилган.


Аномал иссиқликни йиғилиш ўтказиб енгамиз(ми?) - Ishonch.uz\nБош саҳифа Жамият Аномал иссиқликни йиғилиш ўтказиб енгамиз(ми?)\nАномал иссиқликни йиғилиш ўтказиб енгамиз(ми?)\nШу кунларда ҳаво ҳароратининг кескин исиб кетиши ҳақида тез-тез бонг урилмоқда. Жумладан, Соғлиқни сақлаш вазирлиги бундай пайтда иссиқдан қандай сақланиш кераклиги ҳақида тавсия берган бўлса, Фавқулодда вазиятлар вазирлиги кўпроқ сув ичиш, зарурат бўлмаганда кўчага чиқмасликни уқтирмоқда. Аммо…\nАслида одамлар тушлик маҳали иложи борича кўчада юрмаслик, кўпроқ суюқлик ичишни шундоқ ҳам яхши билишади. Шу боис, қайта-қайта эслатишнинг асло ҳожати йўқ. Ундан кўра, аҳоли соғлиғи учун бошқа чораларни кўриш керак.\nБиринчидан, ҳозир ҳамма айтаётганидек, автомобиль ойналари тонировкасини, ҳеч бўлмаса, ёз фаслида бепул қилиш керак. Ҳар ҳолда куннинг иссиғида машинада унниқиб юриш ҳеч кимга ҳавас бўлмаса керак?\nИккинчидан, республика деганда фақат пойтахт назарда тутилмайди. Газ-свет муаммо бўлган қишлоқларда ҳам одамлар яшайди. Ўша ҳудудлардагиларни асраб-авайлаш учун, энг аввало, уларни сув билан таъминлаш зарур. Айни пайтда сунъий равишда тўхтатиб қўйилган анҳор, каналлар сувини очиш зарур. Мисол учун, Тошкент вилоятининг Паркент каналида, қарийб бир ойдирки, сув йўқ. Аҳолининг сувсизликдан азият чекаётгани ҳам майли, аммо умид билан эккан экинининг сувсизликдан нобуд бўлишига шунчаки томошабин бўлиб қараб туриш виждони бор мардумнинг иши эмас. Бу биргина Паркент туманидаги ҳолат эмас, бошқа ҳудудларда ҳам шундай вазият кузатилмоқда…\nШундай экан, мутасаддилар мамлакатимизда кутилаётган аномал иссиқликдан аҳоли жабр чекмаслиги учун шу икки масалани зудлик билан кун тартибига олиб чиқиши зарур.\nАкс ҳолда, иссиқликка қарши кураш фонида ўтказилаётган фавқулодда йиғилишлару шошилинч хабарлардан ҳеч қандай наф йўқ!\nАввалги саҳифаНаманган вилоятидан 72 нафар фуқаро ишлаш учун Москвага жўнаб кетди\nКейинги мақолаМегаполис муаммолари: ТИРБАНДЛИКЛАРНИНГ ЕЧИМИ БОРМИ?


01:58 23 Феврал 2018\n19:16 09.10.2017 (Янгиланган 18:44 18.01.2018) Ҳавола олиш\nТОШКЕНТ, 9 окт — Sputnik. Sputnik Қирғизистон колумнисти Бакит Толканов уни Тошкентда қандай кутиб олишганлиги ва унда пойтахт, унинг аҳолиси ҳақидаги таассуротлари билан ўртоқлашди.\nКортеж, "Манас" ва битимлар - Атамбаевнинг Ўзбекистонга ташрифи\nТошкент, анъанага кўра, ҳар доим аввал Самарқанд ва Бухоро, кейинчалик XIX асрда Қўқон ортидан сояда бўлган. Лекин XX асрда Тошкент олдинга чиқиб, Ўзбекистон пойтахти бўлди. Энди бу шаҳар Марказий Осиёнинг аҳолиси кўп бўлган йирик шаҳарлардан биридир. Уни мамлакатнинг иқтисодий ва молиявий марказ сифатида тан олиш мумкин.\nТошкентда қарийб 2,3 миллиондан ортиқ аҳоли истиқомат қилади. Улардан кўпчилиги миллион-миллион пуллар билан иш қилишади. Маҳаллий аҳоли вакиллари кунига ўн ва юз минг сўм миқдордаги пуллардан фойдаланишади, чунки 1 доллар 8 минг сўмга тенгдир. Масалан, бир дона магнит эсдалик совғачасини 4 минг сўмга сотиб олдим. Шубҳасиз, бундай рақамлар қирғизистонликларни шок ҳолатига солади.\n— 3500 сўмни шу xxxxxxxxxxx рақамга ташлаб қўйинг — бепарволик билан айтилган мурожаатларни бир неча марта кичик дўконларда эшитиб қолдим.\nШавкат Мирзиёев Алмазбек Атамбаевни аэропортда кутиб олди\nМен шу оҳангда 20-30 қирғиз сомни телефон ҳисобига юклаб қўйишни сўрайман. Айтгандай, маълум бўлишича, 3500 сўм ва 30 қирғиз сўми — доллар эквивалентида бўлган пуллардир.\nМасалан, 1 миллион 200 минг сўмга меҳмонхонада икки кишилик жой олса бўлади. Бундай рақамлар ҳақида "Гранд отель" ва "Ритц" меҳмонхоналари билмаса керак.\n"Ҳозир сизга анча қулай, 5 ва 10 минг сўмли пул купюралари бор, яқинда беш юз мингликлар чиқди. Қачонлардир энг катта пул бирлиги — бир минг сўм бўлган. Ҳозиргача ушбу рақамларга кўника олмаяпман" — деб таъкидлади Тошкентда узоқ вақтдан бериш истиқомат қилувчи қирғизистонлик аёл.\n"Каримов" йўлидан президент саройигача\nИслом Каримов аэропортидан "Кўксарой" президент қароргоҳигача йўл барча талабларга жавоб беради. Ушбу йўл жуда текис ва кенг. Тўғриси, саройдан ортга қайтиш йўли одатий бўлди — биз бошқа йўл билан кетдик, "жонажон" ўнқир-чўнқирлар билан. Йўл яхшигина силкитди. Шоир буни "асфальт тўлқинлари" деб атаган бўлар эди, мен бунга бошқа ўхшатиш танлаган бўлар эдим.\nЛекин тан олиш керакки, кенг йўллар ҳисобига автомобил тирбандликларни кўрмадим. Буни бизга ҳамроҳ бўлганлар ҳам тасдиқладилар.\nМен қора бозорни қидирдим\nМенда юз минг сўм пул бўлишига қарамасдан, ушбу пуллар тугаб қолди ва меҳмонхона турар жойига тўлаш учун қолмади. Тунги сайирга бир сўм ҳам қолмади.\nОхир-оқибат пул алмаштириш муаммолари юзага келди — банклар соат 22-00гача ишлашади, ягона алмаштириш шаҳобчаси жуда узоқда. Дўкон ишчиларига мурожаат қилишга мажбур бўлдим. Улар менга ёрдам беришни исташмади. Ватанпарвалик бўйича уларга таъсир қилиш тўғри келди.\n— Учиб кетиш эрта тонгда, мен эса пулларни алмаштиришга улгурмаяпман. Ахир мен оила аъзоларим ва ҳамкасбларимни Ўзбекистондан эсдалик совғалар ва мазали ширинликлар билан ҳурсанд қилмоқчи эдим. Мен улар сизнинг мамлакатингизда бўлмай туриб, фақат дўстона фикрда бўлишларини истайман" — дедим маъюс ҳолда.\nКўксаройда Ўзбекистон - Қирғизистон музокаралари бўлиб ўтмоқда\nБир неча дақиқатдан сўнг менда валюта олибсотарнинг номери ёзилган варақни беришди. Лекин мен қонунни бузмасликка қарор қилдим ва қонуний йўл билан пулни алмаштирдим. Ёш йигитлар олдида уятли бўлди. Улар мамлакатлари ҳақида яхши таассурот қолиши учун қонунбузилишга боришди. Айтганча, яқинда жорий этилган конвертация расмий ва ноқонуний курсни тенглаништириб қўйди. Агарда ундан олдин, мен қонуний йўл билан валюта алмаштирганимда қора бозорга нисбатан икки баравар кам пул олар эдим.\nЎзбекистон маҳсулотларини қидириб\nЧўнтакда миллион пуллар билан, мен совғалар олиш мақсадида яқиндаги дўкон томон йўл олдим. Тўғрисини айтганда менинг танловим муваффақиятсиз бўлди: бу махсус ихтисослаштирилган дўкон бўлиб чиқмади. Бу оддий маркет экан. Лекин ҳаммасини Санжар исмли йигит тўғрилади. Мен уни маҳсулотларни таҳлаётганда ишидан чалғитдим. У йигит мени диққат билан эшитиб, менга маҳаллий ширинликлар кераклигини тушуниб олди. Савдо расталардан бирма бир ўтказиб, улардаги маҳсулотлар билан таништириш чиқди. Умуман олганда, ярим соат ичида қурутилган мевалар, эсдалик магнитлари ва хол ва сотиб олдим.\nШунингдек, Санжар чегирма қилиб берди ва мени экишгача кузатиб қўйди. Мамнун бўлган мижоз сифатида охирида селфи расмга тушдик. Омад сенга Санжар!\nТошкентга яна албатта келаман\nАфсуски, ташриф вақтининг катта қисмида мен ишладим, шунинг учун Тошкент билан танишиб чиқиш имкони бўлмади. Бу менга жуда ёққан шаҳарга яна бир бор ташриф буюриш учун энг яхши баҳонадир.


Ўзбекистон тарихида илк маротаба «Йил одами» эътироф этилди. Унинг ким эканини биласизми?\nЭнг-энг / Юртимизда\nЎзбекистон истеъмолчилар ҳуқуқларини ҳимоя қилиш жамиятлари федерацияси ҳайъати 2018 йилнинг Йил одами деб Бирлашган Араб Амирликлари вице-президенти ва бош вазири, Дубай Амирлиги ҳокими Шайх Муҳаммад бин Рошид ал-Мактум ҳазрати олийларини халқаро миқёсда истеъмолчилар ҳуқуқларини ҳимоя қилиш ижтимоий ҳаракатини ҳар томонлама ривожлантириш борасидаги буюк хизматлари учун Йил одами соврини билан тақдирлашга қарор қилди. Бу ҳақда ЎзА ёзмоқда.\n50 йиллик давлат бошқаруви тажрибасига эга, Замонавий Дубай меъмори дея эътироф этилган Шайх Муҳаммад бин Рошид ал-Мактум ҳазрати олийлари 13 йилдан бери Бирлашган Араб Амирликлари вице-президенти ва бош вазири, Дубай Амирлиги ҳокими лавозимларида фаолият юритиб келади. Унинг раҳбарлигида Дубай шаҳрида оламшумул лойиҳалар амалга оширилмоқда. Қисқа вақт мобайнида мамлакат дунёдаги энг йирик молия марказлари қаторига қўшилди.\nШу билан бирга, Бирлашган Араб Амирликлари ҳукумати истеъмолчилар ҳуқуқларини ҳимоя қилиш масаласига ҳам алоҳида эътибор қаратмоқда. Мамлакат чўлларининг одам оёғи етмайдиган энг олис жойларида ҳам инсон ҳаёти учун энг яхши ва энг юқори шарт-шароитлар яратилди. Юксак истеъмолчилик маданияти ва улар ҳақ-ҳуқуқларининг таъминланиши қонуний мажбурият эмас, балки инсонларнинг кундалик ҳаёт тарзига айланди , дейди федерация раиси Саримсоқов.\nРашид Али ал-Мазруи жаноби олийларига Шайх Муҳаммад бин Рошид ал-Мактум ҳазрати олийлари мукофотланган Йил одами нишони ва сертификати топширилди.\nТадбирда Федерация кенгаши аъзолари, Ўзбекистон ҳукумати вакиллари, мамлакатимизда аккредитациядан ўтган дипломатия корпуси вакиллари ва оммавий ахборот воситалари ходимлари иштирок этмоқда.\nКиритилди: 12:25 15.03.2019. Ўқилди: 5386 марта. Фикрлар сони: 0 та.\nТереза Мэй истеъфога чиқаётганини айтгач, йиғлаб юборд...


ТОШПУЛАТ РАХМАТУЛЛАЕВ СОГДИАНА: Талабалар пахтадан қайтарилганда, нега мени табриклашди?\nСуҳбатдошим бундан 18 йил олдинги воқеани эслатди. Ўшанда Қувватов бошчилигида СамДУ домла ва талабалари, ҳаммаси бўлиб 20 киши, камина бош муҳаррир бўлган “Самарқанд” газетасига пахта йиғим-теримида талабалар иштирокининг салбий томонлари таҳлил қилинган мақола жўнатган эди. Газетанинг 1999 йил 18 сентябрдаги сонида эълон қилинган бу мақола ундан бир ҳафта олдин чоп этилган “Пахта ва талаба” мақоласига акс-садо сифатида ёзилган эди.\n“Ҳар икки мақола ўшанда катта шов-шувга сабаб бўлган эди. Чунки бундай мазмундаги мақолани бирорда газета чиқаролмасди – дейди Қувватов. – Мақола остида имзо қўйган ўқитувчи ва талабаларни ректор бошчилигида вилоят ҳокими ҳузурига таклиф қилишган эди. Бизни қаттиқ жазо кутарди. Лекин катталар қандайдир зарур юмуш билан банд бўлиб, бизни эсларидан чиқаришди”.\nЎша вақтдаги вилоят ҳокими Самарқанд шаҳар ҳокимига (газета муассиси шаҳар ҳокимлиги эди) “зарарли” мақолаларни чоп этгани учун газета бош муҳарририни жазолашни буюрганини вилоят ҳокимининг ўринбосари бўлиб ишлаган мулозимдан кейинчалик эшитган эдим. Шаҳар ҳокими Азиз Носиров тушунган одам бўлганлиги боис бу ҳақда менга умуман оғиз очмаган эди.\n2014 йилда яна бир марта пахта билан боғлиқ масалани кўтаришга тўғри келди. Ўшанда коллеж ўқувчиси бўлган 16 ёшли неварамни пахтага юбормаган эдим ва бунда 18 ёшга тўлмаганларни пахта йиғим-теримига жалб этиш ноқонуний эканлигини кўрсатувчи ҳужжатларга асосланган эдим. Шу билан мамлакатимизда аксарият шундай ҳужжат борлигидан огоҳ бўлишган эди ва ёш фарзандларини пахтага жўнатишмаган эди.\nТиниб тинчимас, куйинчак инсон Абдулла Қувватов эслатгани туфайли ўтган воқеаларни хотирлаб, ҳа, тўғри йўлдан тоймасдан, ҳаракат қилайлик, ахир, ҳеч нарса ўз-ўзидан юз бермайди-ку, дегим келди.\nАвтор: Тошпулат Рахматуллаев на 22:57


Мутахассис Covid-19ни даволашда хлорохиндан фойдаланиш хавфи хусусида айтиб берди Ўзбекистон янгиликлари\nМутахассис Covid-19ни даволашда хлорохиндан фойдаланиш хавфи хусусида айтиб берди\n27 April 2020, 17:51\nЎзбекистон, Тошкент – Batafsil.uz ЯА. Соғлиқни сақлаш вазирлиги ҳузуридаги коронавирусга қарши курашиш штаби эксперти Ҳабибулла Оқилов Covid-19ни даволашда хлорохиндан фойдаланиш хавфи хусусида айтиб берди. Мутахассис мазкур дори қачон ва қандай тавсия қилиниши, хлорохиндан фойдаланиш мумкин бўлмаган ҳолатлар ҳақида тушунтириш берди. Бу тўғрисида мухбиримиз хабар бермоқда.\nИлгари хабар берганимиздек, 4 апрель куни бўлиб ўтган брифингда Санитария-эпидемиология назорати давлат инспекцияси бошлиғи Нурмат Отабеков Ўзбекистонда коронавирус хлорохин билан даволаниши ҳақида айтган эди. Ушбу восита ўртача иммуносупрессив, ўзига хос ва ноодатий яллиғланишга қарши таъсир кучига эга.\nОтабековнинг айтишича, илгари ушбу препарат безгакни даволашда фойдаланилган. Унинг ёрдамида республикада касаллик юқтирганларнинг 25 нафари соғайган.\nБироқ, 25 апрель куни CNBS канали маълум қилдики, бу дорини қабул қилган йигирмага яқин бемор вафот этганидан кейин олимлар коронавирусни даволаш борасида хлорохиндан фойдаланиш бўйича тадқиқотларни тўхтатишган.\nХабибулла Оқилов тушунтирганидек, гидроксиклорохин ёки хлорохин кўплаб мамлакатларда Covid-19ни даволашда самарали эканлиги намоён этган. Франция ва Хитой тадқиқотчиларининг фикрига кўра, уни қўллаш беморларда вирусли юкни сезиларли даражада пасайишига ёки йўқолишига олиб келади. Кўлга киритилган таъсир азитромицин билан кучайтирилади.\nУндан узоқ муддат фойдаланиш юрак аритмиясини келтириб чиқариши мумкинлиги сабабли, барча даволаш ишлари электрокардиограмма назорати ва кардиологларнинг доимий маслаҳати асосида ўтказилади.\nУшбу чора бошқа схемалар самарасиз бўлган ҳолларда фақат оғир тоифадаги беморларга нисбатан қўлланилади. Мутахассиснинг таъкидлашича, Ўзбекистонда вафот этган саккизта бемор орасида аритмиядан вафот этганлар йўқ.\nҲабибулла Оқиловнинг таъкидлашича, бундай дорилар мажмуи 65 ёшдан юқори бўлган, юрак ритмининг бузилиши, юрак-қон томир тизими касалликлари бўлган беморлар, ҳомиладорлар ва болаларга қўлланилмайди.\n“Алоҳида қайд этиш керакки, мазкур инфекция янги бўлиб, жаҳон тиббиёти бундай вирусга биринчи марта дуч келди. Шунинг учун унга қарши қўланиладиган дорилар базаси ҳақидаги маълум вақт ўтиши билан гапириш мумкин”,- дея қўшимча қилди Ҳабибулла Оқилов.


“Ўзкимёсаноат” компанияси имловий хатосини тез орада тўғрилашга ваъда берди | Xushnudbek.uz\n14.11.2013\tin Saralangan, Shaxsiy fikr, Ижтимоий-иқтисодий 6 фикр\nХАБАР ЯНГИЛАНДИ: Мазкур имловий хатолик кейинчалик компания томонидан тўғрилаб қўйилган. Шу ҳақида батафсил: “Ўзкимёсаноат” ваъдасини бажарди ва имловий хатони тўғрилаб қўйди\nИмловий хатолар ҳақида сўнги вақтларда кўп муҳокамалар, таклифлар, танқидий фикрлар билдирилмоқда. “Бехато ёзамиз” ижтимоий акцияси доирасида навбатдаги мурожаат “Ўзкимёсаноат” давлат акциядорлик компаниясига юборилди.\nЎзбек тилидаги лавҳа\nГап шундаки, “Ўзкимёсаноат” ДАК Республика биноси кираверишидаги компания номи ёзилган лавҳаларда, минг таассуфки, кичик имловий хатоларга йўл қўйилган. Мени энг ҳайрон қолдирган жиҳати, ушбу имловий хатоликлар айнан компаниянинг расмий номини ёзишда қайд этилганидир. Бундан ташқари ушбу ҳолатни ҳам ўзбек тилида, ҳам инглиз тилида ёзилган лавҳаларда кузатишимиз мумкин. Иккала тошлавҳада ҳам “kimyo” сўзи “kimiyo” шаклида ёзилган.\nИнглиз тилидаги лавҳа\nБу ҳақида анча аввал Twitter ижтимоий тармоғида Сарвар Жалилов ҳам хабар берганди.\nХудди шу масала юзасидан компанияга Ягона интерактив давлат хизматлари портали (http://my.gov.uz) орқали мурожаат қилдим.\nМурожаат юборилган ҳолат\nМурожаат кўриб чиқилаётган ҳолат\n24 сентябрь куни қилинган мурожаатга 21 октярбь куни жавоб хати келди.\nМурожаатга жавоб берилган ҳолат\nХатда Компания фаолияти билан қизиққанлигим ва имиджи ҳақида қайғурганим учун миннатдорчилик изҳор қилинган. Шунингдек, иш фаолиятига турли нуқтаи назар ва дунёқараш билан ёндашиш шу пайтгача очилмаган қирраларни кашф қилиш ҳамда камчиликларни бартараф қилишга кўмаклашиш мумкинлиги таъкидланган.\nТошлавҳадаги хатони тўғрилаш ҳақида эса хатда маълум қилиндики, “Ўзкимёсаноат” давлат акциядорлик компаниясининг янги расмий рамзи тасдиқланиш ва қабул қилиниш арафасида турган экан.\n“Шу боис, Компания рамзи ва номланиши акс этган янги лавҳаларни расмий рамз қабул қилинганидан сўнгина ўзгартириш имконияти пайдо бўлади”, – дейди Компания иш бошқарувчиси Б.К.Тилляев жавоб хатида.\nМайли, кутамиз. Асосийси хатолик тўғриланса, катта бир давлат ташкилотининг кириш қисмидаги саводхонлик билан боғлиқ бундайин ҳолат бартараф этилса, биз шунга хурсанд. Бошқа ҳеч нарса керак эмас.\nАслида бу хабарни анча аввал ёзишим керак эди. Сабаби мурожаатни юборганимга ҳам мана 50 кун бўлди. Кечроқ ёзганимнинг боиси, ўша хато ёзув тўғриланишини кутгандим. Бугун Twitter ижтимоий тармоғи орқали олган маълумотимга кўра, ёзув ҳалигача турибди экан. Шу сабабли, яна кутишни жоиз деб топмадим. Тошлавҳа ўзгартирилиши билан, албатта яна хабар беришга ҳаракат қиламан.\nхато Ягона портал\t2013-11-14\nМиллий хавфсизлик хизматига Ягона портал орқали мурожаат қилиш имконияти пайдо бўлди\n14.11.2013 at 15:31\nЎзбек тилидаги тошлавҳада бир эмас, иккита имловий хатога йўл қўйилган:\n1) “O’z” тарзидаги ифодаланган бўғин аслида “O‘z” шаклида бўлиши керак;\n2) Сиз айтгандек, “кимиё” аслида “кимё” тарзида ёзилади.\nАлоҳида расмий мурожаат бўлишига қарамай, компания раҳбариятининг бу каби эътиборсизлигини оқлаб бўлмайди. Хато дарҳол тузатилиши керак эди. Компаниянинг янги рамзи бу ерда ҳеч қандай аҳамиятга эга эмас. Жавоб хати юборилган бланкда тўғри ёзилибди-ку! Хуллас, компаниянинг жавоби ҳам, муносабати ҳам тушунарсиз.\n14.11.2013 at 15:43\nҲа, “Ў” ҳақидаги фикрингизда ҳам, компаниянинг совуққонлик билан муносабатда бўлиши ҳақидаги фикрингизда ҳам жон бор!\n15.11.2013 at 23:15\nДемак юртимизда яна бир имловий хатолик бартараф этилиш арафасида. Раҳмат сизга Хушнуд ака !\n27.11.2013 at 18:54\nAjoyib va qiziqarli maqolalar bor ekan blogingizda. Xushnudbek bunday blogni ishga tushirish uchun litsenziya zarur bo’ladimi?\n28.11.2013 at 14:07\nАссалому алайкум. Эътироф учун раҳмат! Йўқ, шарт эмас.\nАссаломуалайкум Мухтарам Сайт бошловчиси Хушнудбек Худайбердиев.Бундай имловий хатоликлар Жудахам куп.Бизнинг тилни хозирги лотин алифбосига утилган деб булмайди,менинг фикримча.Негаки охирига олиб борилгани йук.Лоинга утишдан аввал хамма томонлама ишлаб чикиш керак эди.Тил фанлар академиясидаги одамлар ойлиги оклам олиш керак.Негаки маласан.Компьютерда матн тераётиб Сиз ва Биз канча нокулайликка дуч келамиз. U’ харфини ёзиш учун икита тугмани босамиз.Ва бундай харфлар куп.Бунинг учун бир нечта мутаххасислар булиши керак.ААВАЛ узбек тилига клавиатурани утказадиган трайвер бор эди.Унда У ва О ни фарклаш ва бир русча Ё тугмаси билан чикариш мумкин эди.Ва буни Узбекистон мутаххасиси килмаган эди албатта.Шунинг учун яна 25 йил кутамиз……


Дуден шаршараси — Анталияда сайёҳлар энг кўп ташриф буюрадиган маскан - Darakchi\nДУНЁ 18.01.2022, 11:15\nАнталия шаҳар марказидан тахминан 10 километр узоқликда жойлашган Дуден шаршараси сайёҳлар энг кўп ташриф буюрадиган жойлардан бири ҳисобланади.\nШаршара оқими бўйлаб икки тармоққа бўлинади: Анталиядан тахминан 7 километр узоқликдаги Қуйи Дуден (ёки Карпуз шаршараси) ва Юқори Дуден (Искандар) шаршараси.\nМафтункор шаршара ортида жойлашган ғор эса сизни орзулар оламига етаклайди. Ғорнинг бўшлиқларида Дуден шаршарасини бутунлай ўзгача ҳис этасиз ва кундалик чарчоқларингизни унутасиз.\nБутун дунёдан ташриф буюрувчи сайёҳлар билан тўла Дуден шаршараси атрофида жойлашган ресторанлар, кўнгилочар марказлар, ҳайвонот боғи ва сувенирлар ҳарид қилинадиган дўконлар эса сизни янада кўпроқ завқланишингизга имкон яратади.\nСайёҳлар тез-тез ташриф буюрадиган Дуден шаршарасига шаҳар марказидан атига битта автобус ёки микроавтобусда етиб олишингиз мумкин.\nҲар йили минглаб маҳаллий ва хорижлик сайёҳлар ташриф буюрадиган Дуден шаршараси гўзаллиги ва озодалигини доимий сақлаб туриш учун эса АНСEТ ташкилоти хизмат кўрсатади.\nЮқори Дуден шаршараси Искандар шаршараси деб ҳам аталади. Милоддан аввалги 334-333 йилларда Памфилияни забт этган Александр Македонский, бу ҳудуддан ўтаётганда отларини суғориб олгани ривоят қилинади. Юқори Дуден шаршараси жойлашган ҳудуд 1970-1972 йилларда Давлат гидротехника ташкилоти томонидан сайр ва дам олиш масканига айлантирилган. Айни пайтда уни Дуденбаши шаршараси деб атайдиганлар ҳам топилади.\nСуви камайиб кетган кунларда ҳам Дуденбаши шаршараси остидан секундига камида 10 куб метр сув кўтарилади. Бу сувнинг максимал сарфи 94 метр кубни, ўртача тезлиги эса секундига 15-16 кубометрни ташкил қилади. Дуденбашида юқоридан шаршара ҳосил қилиб оқадиган сув Кепез ГEСидан келадиган сувдан ташкил топади. Дуденбашидан кейин иккита асосий каналга бўлинган оқимлар Анталиянинг шарқидан 40 метр баландликдаги Ўрта ер денгизига қуйилади.


Муҳожирларнинг пул жўнатмалари миқдори камаймаган\n14 апрел 2021, Тошкент вақти: 12:50\nГлобал иқтисодий бўҳронга қарамай, жаҳон бўйлаб муҳожир ишчиларнинг уйларига жўнатган пул миқдори ўтган йилда 305 миллиард долларни ташкил қилган.\nБМТнинг Савдо ва ривожланиш бўйича Женевада ўтказилган анжуманида таъкидланишича, бу рекорд натижадир.\nАммо саккиз йил давомидаги тадрижий ўсиш ортидан муҳожирлар уйларига жўнатаётган пул миқдори бу йил камайиши мумкинлиги айтилаётир.\nҲисоб-китобларига кўра¸ миллионлаб ўзбек меҳнат муҳожирлари томонидан жўнатилаётган бу пуллар Ўзбекистон иқтисодиётининг 20-30 фоизигача ташкил этиши мумкин.\nТаҳлилчиларга кўра, сўнгги йилларда айнан меҳнат муҳожирлари юборган миллиардлаб долларлар ўзбек сўмини дефолтдан асраб қолган.


вазирлиги томонидан 2019 йилнинг II ярим йиллик давомида нотариусларнинг иш фаолияти сифати ушбу жараёнга учинчи шахслар аралашувини истисно этувчи автоматлаштирилган электрон дастур орқали баҳоланди. Сифатни ... орқали баҳоланди. Сифатни баҳолашда нотариал ҳаракатлар сони, нотариуснинг хизмат фаолиятига оид маълумотлар ва унинг фаоллиги каби мезонлар ...\nвазирлиги 2019 йилнинг I ярим йиллик давомида нотариусларнинг иш сифатини автоматлаштирилган электрон дастур орқали баҳолаган. Сифатни баҳолашда нотариал ҳаракатлар сони, нотариуснинг хизмат ... мезонлар асос қилиб олинган. Баҳолаш натижаларига кўра жами 731 нотариусдан 123 нафари “аъло”, 427 нафари “яхши”, 167 нафари “қониқарли” ...\nнотариал идораларни рўйхатдан ўтказиш, шунингдек фаолият юритаётган нотариусларга уларнинг аризаларига асосан нотариал фаолият билан шуғулланиш ... Ўзбекистон Республикаси Адлия вазирлигининг барча нотариал идоралари нотариусларининг мажбурий аъзолигига асосланган Ўзбекистон Республикаси ...\nвазирлиги томонидан жорий йилнинг 1 июнидан нотариуслар фаолиятида «SMS-хабар» электрон тизими жорий этилмоқда. Бу ҳақда вазирлик Жамоатчилик билан алоқалар бўлими хабар берди. «SMS-хабар»да ... солиштириш имконияти пайдо бўлади. Маълумот учун: бугунги кунда нотариус хизматлари учун давлат божи, пуллик хизмат ва бошқа тўловлар электрон ...\nАдлия вазирлиги ҳузуридаги Олий малака комиссияси томонидан вакант нотариус лавозимларига танлов ўтказилади. Бу ҳақда адлия вазирлиги каналида ...\nэътиборингизга тақдим этди. Хусусан, республикадаги барча нотариуслар томонидан 2018 йил давомида 4 млн. 282 мингдан ортиқ нотариал ... Бу эса 2017 йилга нисбатан 7 003 тага ёки 0,5 фоизга кам демакдир. нотариуслар фаолиятидаги автотранспорт воситалари олди-сотдиси билан боғлиқ ...\nвазирлиги ҳар ярим йилда нотариусларнинг иш фаолияти сифатини баҳолаш тизимини йўлга қўйди. Бундан кўзланган мақсад тизимда халққа хизмат кўрсатиш сифати ва тезкорлигини ... ва очиқ ишлайдиган кадрлар салоҳиятини янада яхшилаш ҳисобланади. нотариусларнинг 2018 йил II ярим йиллик фаолиятини баҳолаш махсус автоматлаштирилган ...\n21 номзоддан 6 нотариус онлайн тарзда тайинланди\nАндижон шаҳар 14-сон давлат нотариал идораларининг бўш (вакант) нотариуси лавозимларига танловлар ўтказилди. нотариус лавозимига танловда ... вилоятида 1 та ва Андижон вилоятида 1 та давлат нотариал идораларига нотариус тайинланди. Жумладан, Тошкент вилояти:Зангиота туман 3-сон ДНИ ...\nнотариус лавозимига тайинлаш бўйича танлов бўлиб ўтмоқда\n10:00 дан бошлаб, Тошкент давлат юридик университети биносида вакант нотариус лавозимларига танлов ўтказилмоқда.Танлов жараёнларини интернет ... Самарқанд шаҳар 18-сон давлат нотариал идораларидаги бўш (вакант) нотариус лавозимларига бўлиб ўтади.Шу билан бирга, янгиланган танлов саволлари ...\nИжтимоий ҳимояга муҳтож шахслар нотариал хизмат тўловларидан озод қилинди\nаҳолининг ижтимоий ҳимояга муҳтож қатламлари ҳамда айрим ташкилотлар нотариусга мурожаат қилганда ҳуқуқий ва техник тусдаги қўшимча ҳаракатлар ... шахс пенсия пулларини олиш учун бирор шахсга ишончнома берганда нотариуслар томонидан энг кам ойлик иш ҳақининг 15 фоизи, яъни 30 409 сўм ...


imon.uz 2021-11-21 11:14:58 290\nАёллар ишлаши керакми ё йўқми, деган муаммо бугунги кун оиласи учун муҳим бўлиб турибди. «Бугунги кун» деб таъкидлашимизнинг боиси, авваллари бундай муаммо бўлмаган. Аёллар уйда ўтирганлар. Бироқ, бу ишламаганлар, дегани эмас. Аёллар уй юмушлари, фарзанд тарбияси билан шуғулланишдан ташқари маълум бир ҳунар билан банд бўлганлар.\nМасалан, каштачилик, дўппичилик... каби. Ундан ташқари аёллар ишлаши керакми ё йўқми, деган масала фақат шаҳарга хос. Қишлоқларда бундай масала йўқ. Эркак далада кетмон чопиб, аёл уйда пашша кўриб ўтирмайди. Эр билан баравар ишлайди.\nФарзанд тарбияси ҳам шу меҳнат жараёнида олиб борилади. Хўш, бугун шаҳар оиласида аёл ишлаши керакми ё йўқми? Бу саволга ҳар бир оила ўз шароитидан келиб чиқиб жавоб бериши зарур. Энг муҳими, аёлнинг нима иш билан шуғулланишига жиддий эътибор бериш керак.\nАёлларни оғир ва соғлиқ учун зарарли ишлардан эҳтиёт қилишимиз керак. Бугун аёлларни қурилишдами ёки заводдами оғир ишларни бажараётганини кўрамиз. Ҳатто яқин ўтмишда тракторга ҳам миндириб қўйиб, уни олқишлаганмиз. Аёлларни жисмоний оғир ва зарарли ишларда ишлашлари биз – эрлар учун уят эмасми?!\nБухородаги сайёҳларга тарихдан ҳикоя сўзловчилар зардўзлик санъати ҳақида гапира туриб, «қадимда зардўзлик билан фақат эркаклар шуғулланганлар, аёлларни менсимаганлар, уларга ишонмаганлар», деб изоҳ беришади. Бу нодонларча изоҳга сайёҳлар, албатта, ишонадилар.\nҲолбуки, у замонларда эрлар аёлларни эҳтиёт қилганлар. Аввало бу иш анча машаққатли. Иккинчидан, зардан турли чанг кўтарилади аёлнинг саломатлигига таъсир қилади. Яқинда бир биродаримизнинг аёли вафот этди.\nШунда биродаримиз «аёлимни ишлатмасам бўларкан, барвақт ўлмас эди», деб қолди. Унинг аёли босмахонада ҳарф терувчи бўлиб ишларди. У пайтлар «линотипчи» деган касб эгаси, яъни ҳарф терувчининг шундайгина ёнида қўрғошин қайнаб турарди. Ишда орттирилган касаллик охири кучини кўрсатди.\nБу масалада айрим биродарларимиз сал кескинроқ фикр билдириб, «ишлайдиган аёлларнинг бузилишлари осонроқ бўлади», дейишади. Бу фикрга қўшилиш қийин. Бузиладиган аёл уйида ўтириб ҳам бузилаверади. Бошқа биродарларимиз ишламай уйда ўтирган аёлларнинг дунёқараш тор, савияси пастлашиб кетади, дейдилар. Бу ҳам бир ёқлама тўхтам.\nДейлик бир хонада олти аёл ишлайди. Биттаси китобхон, бошқалари китоб деса, боши оғрийдиган тоифадан. Ўша китобхон аёл жаҳон адабиётидан гапирса, қолганлар эшитишадими? Эшитишмайди. Уларга бундан кўра ғийбат афзал. Ғийбатдан лаззатланишади. Оқибатда ўша китобхон аёлни ҳам ўз қаторларига қўшиб олишади.\nАгар уйда ўтирган аёлларнинг савияси паст бўлса, Зебуннисо бегим, Нодира бегим, Увайсий бегим...лар дунё адабиёти тарихига жавоҳир тўкармидилар? Ишлаш масаласини ҳал этишда ҳар икки томон кескин талаблардан воз кечиб, ва саломатлигига ўша шароитдан келиб чиққан ҳолда муроса қилганлари маъқул. Бу масалада бир оила иккинчисига намуна бўла олмайди.\nТохир Малик "Келинлар дафтарига" китобидан.


Виталий Пономарёв: Марказий Осиёдаги сиёсий маҳбусларнинг энг кўпи Ўзбекистонда « Ўзбекистон Халқ Ҳаракати\nВиталий Пономарёв: Марказий Осиёдаги сиёсий маҳбусларнинг энг кўпи Ўзбекистонда\n02 February 2016 - 15:08\n– Марказий Осиёда кимларни сиёсий маҳбус деб ҳисоблаш мумкин?\nВиталий Пономарёв: “Сиёсий маҳбус” (СМ) тушунчаси кенг қўллангани билан, ҳалигача унинг умумий қабул қилинган таърифи йўқ.\n– Сиёсий маҳбусларга нисбатан ўз позициясини шакллантириш борасида Марказий Осиё мамлакатлари орасида фарқ борми? Ўзбекистон, масалан, сиёсий маҳбуслар борлигини инкор қилади, ҳаммаси жиноят учун қамалган. Аммо Туркманистондаги “ноябрчилар”ни давлатни тўнтариш ва президентга сиуқасд уюштиришда айблашгани учун уларни сиёсий деб аташ мумкинми?\n– Марказий Осиёдаги биронта ҳам мамлакатда сиёсий маҳбуслар борлигини тан олишмайди. СМ борлигини тан олиш бу камида ўз суд тизимининг нохолислигини тан олиш билан тенг. Шунинг учун улар расман жиноят учун қамалган. Туркманистондаги “ноябрчилар” ҳам терроризм ва бошқа кўплаб жиноятларда айбланган. Амалда эса, албатта, сиёсий маҳбусларга бошқача ёндашилади.\n– Марказий Осиёнинг қайси мамлакатида сиёсий маҳбуслар кўп?\n– Энг кўпи Ўзбекистонда. Бу мамлакатдаги СМ сони барча собиқ иттифоқ давлатларини қўшиб ҳисоблаганда ҳам улардан кўп.\n– Ўзбекистондаги сиёсий маҳбуслар хусусидаги Human Rights Watch ҳисоботида 34 та исм келтирилган. Буларнинг еттитаси диндорлар.\n– Бу ҳаммага маълум ишларни Human Rights Watch ташкилотидаги ҳамкасбларимиз батафсил таҳлил қилган. Рўйхат тўла-тўкис эмас, унда бир нечтагина исломий фаоллар исми келтирилган.\n– Яъни Мурод Жўраев озод этилди-ю, Ўктам Пардаев қамоққа олинди – бу Ўзбекистонга хос бўлган бир ротациями?\n– Ўктамни яқинда амнистияга кўра озод қилишди. Аммо умуман олганда сиз ҳақсиз.\n– Энг кўп сонли биринчи гуруҳдаги сиёсий маҳбуслар қайси моддалар бўйича ўтирибди?\n– 1998 йилгача диний ва дунёвий диссидентларга асосан патрон ёки наркотик модда ташлаб қўйилган, шу сабабли уларга нисбатан кам муддат берилган. Кейинчалик амнистияга кўра озод этиларди.\n– Сиёсий моддалар қайсилар?\n– Энг кенг тарқалгани – 244-2 “Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш” моддаси. Бу масаланинг лол қолдирадиган бир жиҳати бор: Россия, Қозоғистон ёки Қирғизистонда экстремистик ташкилотларни тақиқлаш тартибини кўзда тутадиган қонун бор. Тегишли суд қарорлари асосида тузилган рўйхатлар бор. Аммо Ўзбекистонда юридик кучга эга бўлган бундай рўйхат йўқ. Қонунчиликда тақиқлаш тартиби келтирилмаган. Шундай бўлса ҳам, ким томонидан, қачон тақиқлангани номаълум бундай ташкилотлардаги (хақиқий ёки сохта) иштироки учун минглаб одамлар қамоққа тиқилган. Расмий нуқтаи назардан олиб қарасак, бу модда бўйича жазога тортишнинг ўзи қонунга хилоф, менга қолса буни ғирт бемаъни деб атаган бўлардим.\n– Умуман унақа тартиб йўқми? Унда судья, масалан, “Ҳизбут-Таҳрир” тақиқланганини қаердан билади?\n– Бирорта ташкилотни тақиқланган деб аташ учун уни тақиқлаш ваколатига эга бўлган орган, қонунда ўрнатилган тақиқлаш тартиби бўлиши керак. Ўзбекистон қонунчилигида террористик ташкилотларга нисбатан шундай тартиб мавжуд, аммо адашмасам у амалиётда қўлланмаган. Суд-тергов ҳужжатларида диний-экстремистик деб аталадиган “Ҳизбут-Таҳрир”, “ваҳҳобийлар”, “акромийлик”, “Нурчилар”, “Таблиғи жамоат” ва бошқалар юзасидан ҳеч қандай қарор чиқарилмаган.\n– Туркманистонда вазият қанақа?\n– Туркманистон – энг ёпиқ мамлакатлардан бири бўлиб, унинг сиёсий тизими тоталитар режимга яқин. 10 йилдан ошдики, Туркманистонда на ошкора мухолифат, на мустақил НДТ (нодавлат ташкилотлар) бор. Ниёзов даврида “сиёсий жиҳатдан шубҳали” шахслар ва уларнинг қариндошларига нисбатан умумий жиноий айбловлар бўйича жиноий ишларни ёпиштириш кенг ёйилган эди. 2002 йил 25 ноябр воқеаларидан кейин Ашхободда мухолифатчилар “террорист”га чиқарилди. Ўшандан бери 13 йилдан ошиқ вақт ўтди, аммо ҳалиям биронта қариндошда ёки ҳуқуқ ҳимоячида бу иш юзасидан ҳукм ёки бошқа ҳужжатлар йўқ. Сиёсий маҳбусларнинг қаердалиги номаълум. “Ноябрчилар” Овадан-депедаги махфий турмада эканлиги ҳақида маълумотлар бор, улар амалдаги меъёрларга хилоф равишда учрашув, ёзишма ва ташқи дунё билан ҳар қандай мулоқотдан маҳрум қилинган. Турли сабабларга кўра қамалган юқори мансабли амалдорлар ва диний фаоллар ҳам худди шундай вазиятда сақланади. Бу ишлар тўғрисидаги маълумотларни зарралаб йиғишга тўғри келади, чунки мамлакатга деярли кириб бўлмайди, аксарият қамалганларнинг қариндошлари эса мамлакатдан чиқарилмайди. Ўтган йили мустақил журналист Сапармамед Непескулиев қамалди.\n– Рақамларга қайтсак. Ҳаммадан кўп СМ Ўзбекистонда. Иккинчи ўринда Туркманистонми?\n– Йўқ, Тожикистон.\n– Ислом уйғониш партиясига нисбатан бугунги кундаги қатағонлар ҳисобигами?\n– Бугина эмас. Тожикистон қамоқларида бир неча йиллардан бери турли ислом ҳамжамиятлари вакиллари ҳам, собиқ сиёсий арбоблар ҳам, дунёвий диссидентлар ҳам ўтирибди… Уларнинг кўпчилигига нисбатан қийноқ қўлланган, судларнинг мустақиллиги ҳақида-ку, гапирмаса ҳам бўлади. Тожикистонда худди Қозоғистондаги каби юзлаб сиёсий маҳбуслар бор деб тахмин қилишга асослар бор.\n– Аммо Қозоғистоннинг рўйхатида бир нечта фамилия бор холос-ку.\n– Сиз айтаётган рўйхат тўлиқ эмас, албатта. Масалан, унда “экстремизм” ва “терроризмга алоқадорлик” каби шубҳали айбловлар билан ҳибсга олинган ёки қамалган кўплаб мусулмонларнинг ишлари ҳисобга олинмаган. Уч йилларча олдин мен Ғарбий Қозоғистон бўйича ишларни ўргандим, уларда ўнлаб айбланувчилар ёппасига “террористик ташкилот” аъзолари деб эълон қилинган, бу инсонларнинг аксарияти бунга умуман алоқадор бўлмаган. Баъзида иш бемаъниликкача бориб етган: йигитлар сабзавот дўкони ёки отни ўғирлаганлик гумони билан қўлга олиниб, бу жиноятни халқаро терроризмни молиялаш учун амалга оширишда айбланган. Ўша пайтларда раҳбарият томонидан терроризмга қарши курашни кучайтириш вазифаси қўйилган, ижрочилар эса алламбалоларни ўйлаб топишган. Айбланувчиларнинг қариндошлари билан суҳбат пайтида маҳаллий ҳуқуқ ҳимоячилари Астанадан тегишли кўрсатмалар борлиги ҳақида очиқ гапиришган.\n– Халқаро ташкилотлар-чи?\n– Улар ҳам ишончли маълумот етишмаслиги муаммосига дуч келишган. Бундан ташқари, айбланувчилар ва уларнинг қариндошлари ҳам мулоқотни унча истамайди, чунки ошкор қилишса, аҳволи ёмонлашишидан хавфсирайди (масалан, охирги пайтлардаги “Таблиғи Жамоат” бўйича ишларда). Аммо одатда тескариси бўлиши керак.\n– Сиёсий маҳбуслар энг кам мамлакат қайси?\n– Қирғизистон. Аммо у ерда ҳам турли ишлар юзасидан, айниқса терроризмга боғлиқ жараёнлар кетмоқда.\n– Рашод Камолов устидан суд жараёнини назарда тутяпсизми?\n– Энг таниқлиси шу иш. Бу ҳукм мутлақо адолатсиз бўлиб, саводсиз тарзда ўтказилган диний ва бошқа экспертизаларга асосланган.\n– Сиёсий маҳбуслар ҳақида гапираётиб, сиз кўпинча экстремизм борасидаги қонунчилик ҳақида гапирасиз. Диний экстремизмнинг мезонлари қанақа?\n– Менимча, бу ҳуқуқ нормалари учун нотўғри термин. Унда зўравонлик ҳаракатлари, уларга тайёрланиш ва даъват қилиш билан ўз сиёсий ёки диний қарашларини кескин, аммо тинч йўл билан ифода этиш битта таъриф ичига қўшиб юборилган.\n– Марказий Осиё мамлакатларида ташкилотнинг экстремист эканлигини қайси давлат институтлари аниқлайди ва улар қандай асосга таянади?\n– Буларнинг аксариятида прокуратура тақдимномаси асосида суд органлари қарор чиқаради. Суд жараёни одатда ёпиқ тарзда ўтади.\n– Радикал деб аталаётган гуруҳларни тақиқлаш ҳақидаги қарорни қабул қилаётганда мустақил экспертлар ёки художўйларнинг ўзларининг фикрлари ҳисобга олинадими?\n– Менга маълум ишларда муқобил нуқтаи назарга фақат аппеляция босқичида, шунда ҳам истисно ҳолатларда рухсат берилган. Кўплаб процессуал муаммолар юзага келади. Мен қандайдир махфий гуруҳларни эмас, балки нисбатан таниқли бўлган, ошкора фаолият юритувчи ташкилот ва оқимларни назарда тутяпман. Муаммо шундаки, рақиблар муайян иш юзасидан ўз ҳуқуқларига эга бўлган тегишли томон деб тан олинмайди. Айрим “тақиқланган ташкилотлар” умуман мавжуд эмас. Ёки бўлса ҳам, ноаниқ тузилишда, уюшмаган жамоат шаклида, аъзолик белгилари ёки номи белгиланмаган ҳолда мавжуд. Бир нечта турли жамоатларни битта деб олиш ҳолатлари ҳам учрайди (Россиядаги чўпчаксимон “Нурчилар” билан бўлганидек). Кейин шундай ташкилотлардан бирининг расмий вакили эканлигингизни Олий Судга исботлаб кўринг-чи… Бунинг устига, улар аввал тақиқланади, кейин жиноий иш очилади. Бу ҳолатда сизни иш бўйича томонлардан бири сифатида тан олишмайди, вассалом. Амалиётда кўпинча шунақа бўлади.\n– Агар ислом ташкилоти халифалик (ислом теократик давлати) ғоясини тарғиб қилса, бу ҳолат ташкилотни диний эмас, сиёсий деб ҳисоблашга асос бўладими?\n– Христианликдан фарқли ўлароқ, исломда давлат ва жамиятнинг муайян тузилиши ҳақидаги тасаввур диний назариянинг бир қисмидир. Келажакдаги халифалик ҳақида бевосита ёки билвосита айтиб ўтилган ҳадислар бор. Албатта, ҳар қандай муқаддас диний манба каби, бу ҳадисларни ҳам айрим жамоат ва мазҳаблар, жумладан, зўравон жиҳодчи гуруҳлар ҳам ўз мақсади йўлида талқин қилиши мумкин. Аммо жамиятнинг ислом модели ёки келажакдаги халифаликка ишониш – анъанавий диний таълимотнинг бир қисмидир.\n– Экстремизм иши доирасида кимларнинг қўлга олиниши-ю, кимларнинг олинмаслигидан бирор-бир мантиқ топиш мумкинми?\n– Юқори хатарли гуруҳлар бор (этник ва бошқалар), вақтинчалик кампаниялар бор (масалан, терактлардан кейин), бундан ташқари, айрим мамлакатларда ҳудудларнинг ўзига хос хусусиятлари бор. Умуман олганда, оддий бир фуқаро ҳам ким биландир танишлиги туфайли “гирдобга тушиб қолиши” мумкин.\n– Демак, бехатар ҳаёт кечириш қоидаси йўқ?\n– Ҳеч ким 100 фоиз кафолат бермайди. Россияда муайян миллат вакиллари ёки исломни қабул қилган руслар учун вазият қалтис. ФСБ (Федерал Хавфсизлик Хизмати) Марказий Осиёлик меҳнат мигрантларини “севади”: улар шикоят қилмайди, ҳамма нарсани имзолашга тайёр, ҳар қандай тартибга рози. Бундан ҳамма хурсанд: ўз ватанидагидан кўра камроқ муддатга қамалгани учун мигрант хурсанд, ишни осон фош этгани учун махсус хизматлар хурсанд… Шундай бўлса ҳам, Россия қонунчилиги кейинги йилларда борган сари репрессив тус олмоқда…\n– Ўзбекистонда кимлар хавф остида?\n– Кейинги йилларда бу ерда меҳнат мигрантлари билан боғлиқ катта “тармоқли” ишлар шакллантирилмоқда. Масалан, бир киши қариндошларини кўргани бир-икки ойга келади, уни қўлга олишади (айниқса у ҳақида дастлабки маълумотлар бор бўлса), у керакли кўрсатмалар беради, бошқа мигрантларнинг 20-30 та исмини келтиради, шундан кейин машина ишга тушади…\n– Сиёсий маҳбусларнинг қисқа рўйхатлари ва советлар давридагидек уларни режимдан “талашиб-тортишиб” бўшатиш амалиётига келсак. Нимага бунақа савдо-сотиқни ғалаба деб ҳисоблашади, нимага буни режим Ғарб билан ҳамкорлик қилишга тайёр эканлигининг исботи дейишади? Иккитасини қўйворса, мингтаси қолади-ку?\n– Бир нечта одамнинг ҳаётини сақлаб қолиш ҳам кичкина иш эмас. Бу стратегик ғалаба бўлмаса ҳам…


Ўқитувчилар маоши қандай ошади?\nҚР Таълим ва фан вазири Асхат Аймағанбетов 2020 йилда муаллимларнинг маоши 25 фоизга ошишини маълум қилди.\n– Давлат раҳбарининг август анжуманида берган топшириғи доирасида келгуси 4 йилда ўқитувчиларнинг ойлиги икки бараварга ошади. Бу келаси йилдан бошлаб уларнинг ойлиги 25 фоизга кўпаяди, деган сўз. Албатта, бу масала педагогларни бироз хавотирга ҳам солмоқда.\nОйлик кўтарилганда базавий лавозим маошигина ошар экан, деган фикрлар айтилмоқда. Шунинг учун бу масала Президентнинг бизга берган топшириғига кўра, умуман ўқитувчининг ойлигига тегишли бўлади ва январь ойидан иш бошланади, – деди ҚР Парламенти Мажлисининг умумий йиғилишида “Педагог мақоми тўғрисида” Қонуни лойиҳаси билан таништирган вазир.\nУнинг айтишича, қонун лойиҳасида синф раҳбарлиги ва дафтар текширгани учун педагогларга икки ҳисса кўп қўшимча ҳақ тўлаш кўзда тутилган. Бу меъёр элимиз бўйича 182 минг синф раҳбари ҳамда дафтар текширгани учун устама ҳақ оладиган 165 минг ўқитувчига тегишли.\n– Шунингдек, барча педагоглар учун таътил муддатини 56 кунга узайтириш кўзда тутилмоқда. Бу меъёр бугунги кунда 110 минг ҳамкасбимизга тегишли. Ҳозиргача улар 42 кун дам олиб келса, энди 56 кун меҳнат таътилида бўлади, – деди у.\nА. Аймағамбетовнинг таъкидлашича, мураббийлик учун педагогларга йил бўйи 17 минг тенге қўшимча ҳақ бериш ҳам таклиф қилинмоқда. Магистр унвонига эга устозлар сони бўйича биз бошқа давлатлардан жуда орқадамиз. Шу боис бу масалани ҳам ҳал этамиз. Агар магистр унвонига эга педагог мактабга келиб ишласа, уларга ОҲКнинг 10 баравари миқдорида қўшимча ҳақ тўланади, – деди вазир.\n“Жанубий Қозоғистон” мухбири., 2019-12-07, 05:03 226\nЎқитувчилар маоши қандай ошади? 226


Алишер Навоий мухлислари тузган иккинчи девон Токиода нашрдан чиқди / Ўзбекистон янгиликлари, энг сўнгги хабарлар\nПрезидент Тошкент вилоятида саноатни ривожлантириш бўйи...\nЖАМИЯТ 0 Шархлар 2232 кўрилди\nАлишер Навоий мухлислари тузган иккинчи девон Токиода нашрдан чиқди\n2008 йилда Навоийнинг яна бир девони топилди. Бу ҳам унинг мухлислари томонидан 1471 йил тартиб берилган экан. Фарқли жиҳати, бу девонни Хуросонга чегарадош бўлган мамлакат – Оққуюнлилар салтанатида тайёрлашган ва ундаги шеърлар қарлуқ лаҳжасидан ўғуз лаҳжасига мосланган. Девонни ўз даврининг таниқлик хаттоти Абдураҳим Хоразмий кўчирган.\nМазкур девонни фанга маълум қилган олим Афтондил Эркинов унинг фотонусхасини (факсимиле) Токиода китоб шаклида нашрдан чиқарди. Китобда биз ҳазрат Навоийнинг 1465 – 1471 йилларда ёзилган шеърлари билан таниша оламиз.\nДевон шартли равишда “Оққуюнли мухлислар девони” деб номланди. Китобнинг кириш қисмидан ўрин олган уч тилда (рус, ўзбек, инглиз) берилган катта ҳажмдаги илмий мақолада Алишер Навоий ижоди ва мазкур девоннинг тузилиши, топилишига доир муҳим маълумотлар акс этган.\nФото: Токиода Янги йил байрами\nРасман: Президент Фармони билан Ўзбекистон Президенти Администрацияси ташкил этилди\nПрезидент девони Президент маъмуриятига айлантирилди


ОАВ: Шимолий Корея етакчиси ҳеч қачон ядро қуролидан воз кечмайди\n07:27 / 29.12.2016\nЯқинда Сеул томонга ўтган Шимолий кореялик дипломат Шимолий Корея етакчиси Ким Чен Ин 2017 йил охиригача ядровий қурол яратишни якунламоқчи эканлиги ва жуда катта пулга ҳам бу ғоясидан воз кечмаслигини айтди. Бу ҳақда Yonhap ахборот агентлиги хабар бермоқда.\nШимолий Корея Лондондаги элчихонасининг собиқ 2-рақамли ходими Ким Чен Ин мамлакатни бошқарар экан, Шимолий Корея ядро қуроли яратилиши жараёнини 1 ёки 10 трлн долларга ҳам тўхтатмаслигини айтди.\nУнинг айтишича, Пхеньян 2017 йилда АҚШ ва Жанубий Кореяда президентлар алмашиши сабабли бу давлатлар Шимолий Кореядаги ядровий тажрибаларни тўхтатиш учун жисмоний ёки ҳарбий чоралар кўра олмайдилар, деб ҳисобламоқда. Шимолий Корея эса аксинча, кейинги йил қурол ишлатиш ва ҳарбий иғволар ёрдамида Сеул ва Вашингтонни унга қўйилган санкцияларни бекор қилиш бўйича музокаралар олиб боришга мажбур қилади.\nСобиқ дипломатнинг айтишича, Хитой Шимолий Кореяни буткул йўқ қилиб юбориши мумкин, бироқ буни қилмайди, чунки унга Шимолий Корея ўзидан намоён қилувчи буфер ҳудуд керак бўлади.\nМатбуот-анжуман сўнггида собиқ дипломат Шимолий Корея етакчисини ҳокимиятдан четлатишга чақирган ва "Яшасин Бирлашган Корея Республикаси" деб бақирган.\nМаълум қилинишича, Шимолий Корея Сеул махсус хизматларини хорижда ишловчи Шимолий кореялик давлат хизматчилари ва дипломатларни Ким Чен Ин тузумидан воз кечишга ундашда айблаб келади.\nШимолий Корея ядро қуроли


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Лола молиявий муаммоларга дуч келаётганига ишора қилди\t10:58, 17 сентябрь 2016\tХонанда Лола 21-22-23 ноябрь кунлари “Истиқлол” санъат саройида яккахон концерт дастурини тақдим этишни режалаштирмоқда. Шу муносабат билан хонанда айрим молиявий муаммоларга дуч келаётганга ўхшайди. Бу ҳақда хонанда ўзининг Instagram`даги саҳифасида шундай дейди: “Дунёда мана шундай у ёқдан бу ёққа юриб, тинмаслинг, эртадан кечгача ишлашинг, чарчашинг, молиявий муаммоларга эга бўлишинг, шамоллаган, бироқ тамомила бахтли бўлишинг мумкин. Шунчаки, сени кутаётганлари учун бахтли бўлишинг мумкин. Ва биласизми, сизни шунчаки кутишмаяпти, балки сизга керакли инсон сизни кутяпти... Шу онда англаб етасан: ‘Демак мен яхши инсонман. Мени севишлари мумкин’”...


Ироқнинг собиқ диктатори Саддам Ҳусайн устидан бошланган судлов икки ҳафталик танаффусдан сўнг бугун яна ўз ишини бошлади.\n20 январ 2021, Тошкент вақти: 08:48\nСаддам охирги суд мажлисида қатнашишдан бош тортган эди.\nБугун эса¸ у судланаëтган 6 шахс билан бирга қора курсидан жой олди.\nСуд жараëнида Саддамнинг ўгай укаси Барзан бир неча марта ўз жаҳлини кўрсатиб¸ ҳаттоки гувоҳлик бераëтган шахсга “кўппак” деб қичқирди.\nСобиқ диктатор ва унинг ёрдамчилари 1982 йилда Дужайл шаҳарчасида, Саддам жонига суиқасд уюштирилганидан кейин, 140дан ортиқ шиа мусулмонларини ўлдирганликда айбланмоқда.\nИроқ Марказий Сайлов Комиссиясига кўра¸ ўтган ҳафта мамлакатда ўтказилган парламент сайловларида овоз бериш ҳуқуқига эга бўлганларнинг 70 фоизи иштирок этган.\nКеча суннийлар 15 декабр куни ўтказилган парламент сайлови натижаларига ишончсизлик билдириб¸ қайтадан сайлов ўтказишни талаб қилган эди.


10:51 20 Январ 2019\n02:16 18.02.2016 (Янгиланган 02:38 18.02.2016) Ҳавола олиш\nЧоршанба кеч Анқарада Бош штаб биноси яқинида кучли портлаш содир бўлди. Портловчи мослама йўл четида тўхтатиб қўйилган автомобилга ўрнатилган бўлган.\nТОШКЕНТ, 18 фев — Sputnik. Анқара марказида рўй берган портлаш оқибатида 28 киши қурбон бўлди, жароҳатланганлар эса 60 кишидан зиёд, Sputnik Туркия Туркия Бош вазирии ўринбосари Нумана Қуртулмуш хабарига асосан.\nПортлаш юз берган жойда ёнғин бўлмоқда, ўт ўчирувчилар ва кўплаб тез ёрдам машиналари етиб келган. Портлаш дастлабки сабаби теракт деб аниқланган. Воқеа юз берган жой атрофи ўраб олинган. Шаҳар устида вертолетлар айланиб учмоқда.\nФожеада 28 киши қурбон бўлди 61 киши жароҳатланди. Яраланганлар ҳозир Анқаранинг турли касалхоналарига жойлаштирилган.\n“Бу нафақат бизнинг ҳарбийларга, балки бутун халққа бўлган ҳужум. Биз терактни амалга оширланларни топиш учун ҳамма ишни қиламиз”, — деди Қуртулмуш.\nТерактни ким амалга оширгани ҳозирча номаълум. Еттита прокурорлар томонидан тергов олиб борилади, деб қўшимча қилди Бош вазир ўринбосари.\nФожеа сабабли Туркия Бош вазири Ахмет Давутоглу Брюсселга 18 февралга режалаштирилган ташрифини бекор қилди. Айни вақтда ушбу теракт юзасидан президент саройида Туркия хавфсизлик Кенгашининг фавқулодда мажлиси бўлиб ўтмоқда.\nАнқара марказининг Қизилой даҳасида мина ўрнатилган автомобил маҳаллий вақт билан соат 19:31 да портлатиб юборилган. Портлаш, светофор қизил чироғи ёнганда ва Бош штаб ҳарбийларни ташувчи автомобили миналаштирилган автомобил яқинида тўхтаганда амалга оширилган.


Сиёсий маҳкумлар билан учрашувга ўз ёрдамингизни дариғ тутманг! | ЎТЮРАКЛАР КЛУБИ\nСиёсий маҳкумлар билан учрашувга ўз ёрдамингизни дариғ тутманг!\n10.07.2016 "Ким айбдор? Навбатдаги ким?", FEATURED, Инсон ҳуқуқлари, КАМПАНИЯЛАР No comments\nЎзбекистондаги ва хориждаги барча ватандош ҳамда миллатдошларимизга\nҚадрли юртдошлар! Ҳурматли миллатдошлар!\nСизларга муҳим бир долзарб, кечиктириб бўлмайдиган масала юзасидан мурожаат қилмоқдамиз.\nМаълумки, Ўзбекистон инсон ҳуқуқлари “Эзгулик” жамияти шу йилнинг 23-24 июнь кунлари Тошкентда бўлиб ўтган Шанхай Ҳамкорлик Ташкилоти (ШҲТ)га аъзо давлат раҳбарларининг олий даражадаги учрашувлари олдидан Ўзбекистон Республикаси ҳукуматини қамоқда қолаётган фуқаролик жамияти вакилларини озодликка чиқариш, қонун талаби асосида улар билан учрашишга рухсат бериш, монъеликсиз уларнинг соғлиқ ва аҳволидан хабар олишни ташкиллаштиришга чақириб, мамлакатдаги бир қатор хориж давлатлари элчихоналарига, халқаро ташкилотларга ҳамда Ўзбекистон ҳукумати идораларига Мурожаат қилганди.\n“Эзгулик” жамияти Ўзбекистон Республикаси Ички Ишлар Вазирлиги “Жазони ижро этиш бош муассасаси” (ИИВ ЖИЭМ)дан ушбу Мурожаатига расмий жавоб олган. Унга кўра, жамият томонидан аввалдан тақдим этилган 10 нафар сиёсий маҳкумлар рўйхатига биноан, уларнинг соғлиги ва аҳволидан хабар олиш учун “Эзгулик”ка учрашувга ЖИЭМ расман рухсат берган.\nУчрашув учун рухсат берилган маҳкумлар рўйхати:\n1. Муҳаммад Бекжон, журналист – 1999 йил 15 мартдан буён қамоқда\n2. Ғайрат Михлибоев, журналист – 2002 йил 25 июлдан буён қамоқда\n3. Азам Фармонов, ҳуқуқ фаоли – 2006 йил 29 апрелдан буён қамоқда\n4. Исроилжон Холдоров, ҳуқуқ фаоли – 2006 йил 10 июндан буён қамоқда\n5. Йўлдош Расулов, ҳуқуқ фаоли – 2007 йил апрель ойидан буён қамоқда\n6. Солижон Абдураҳмонов, журналист – 2008 йил 7 июндан буён қамоқда\n7. Аъзам Турғунов, ҳуқуқ фаоли – 2008 йил 11 июлдан буён қамоқда\n8. Дилмурод Саййид, журналист – 2009 йил 22 февралдан буён қамоқда\n9. Ғанихон Маматхонов, ҳуқуқ фаоли – 2009 йил 9 октябрдан буён қамоқда\n10. Чўян Маматқулов, ҳуқуқ фаоли – 2012 йил декабрь ойидан буён қамоқда\nБу маҳкумлар Ўзбекистоннинг турли вилоятларидаги қамоқхоналарида узоқ йиллар давомида сақланиб келинмоқда. Уларнинг айримларига жазо муддатлари бир неча маротаба қўшиб берилмоқда, баъзиларининг эса тақдири бизларга номаълумлигича қолмоқда.\n“Эзгулик” жамияти фаоллари маҳкумлар билан учрашувга расман рухсат олганидан қувонганлар. Лекин, бу қувончлари узоққа чўзилмаган. Боиси, маҳкумлар билан учрашувга маблағ топиш масаласи шу даражада оғир кечишини ҳуқуқ фаоллари ҳаёлларига ҳам келтирмаган эди.\n“Эзгулик” раҳбари Васила Иноятова мазкур учрашувларни молиялашга ёрдам беришларини сўраб чет элдаги халқаро ташкилотлар, жумладан, Human Rights Watch (HRW) ва Amnesty International ва бошқа халқаро институтларга мурожаат қилган. Лекин, шу кунгача бу ташкилотлар рад жавобини беришган, айримлари эса, ҳаттоки, жавоб беришни ўзларига эп кўришмаган.\nВақт эса, ўтиб бормоқда!\nУчрашувга рухсат фақат шу йилнинг 25 июлигача, деб белгиланган. Яна 15 кундан кейин учрашув учун берилган муддат тугайди. Энг асосийси, ҳуқуқ фаоллари келаси ҳафтанинг охирларида, яъни, 16-17 июль кунлари сафарга отланишлари лозим. Акс ҳолда, муддат тугагунга қадар улгурмайдилар.\nКейин бундай катта имконият қайтиб бериладими ёки йўқ, буни ҳеч ким билмайди. Аслида бу каби учрашувларга эришиш мақсадида “Эзгулик” жамияти йиллар давомида ҳаракат қилиб келади.\nАзиз ватандошлар! Муҳтарам миллатдошлар!\nКўриб турганингиздек, ўзбекнинг жонкуяр фарзандлари йиллар давомида ҳеч бир айбсиз узоқ йиллардан бери панжара ортида сақлаб келинмоқдалар. Улар муттасил қийноқларга солиниши, жуда абгор ҳолда сақланиши, оч-наҳор қолдирилиши бугун ҳеч кимга сир эмас.\nМаҳкумларнинг соғлиги ўта аянчли ҳолда. Кўплари кекса ёшда бўлишларига қарамай, йиллар давомида уларга нисбатан амнистия акти қўлланилмайди. Маҳкумларнинг яқинлари, оила аъзолари ҳам жамиятда қийин аҳволда, ўта ночор ҳолда яшашга маҳкум этилганлар. Уларнинг моддий имкониятлари ҳам абгор ҳолда эканлигини бугун барча ўзбеклар яхши биладилар. Улар маҳкум яқинлари ҳолидан хабар олиш бир ёқда турсин, кўплари, ҳатто, кундалик тирикчиликларини ҳам амаллаб ўтказмоқдалар.\nЎзбекистон инсон ҳуқуқлари “Эзгулик” жамияти саъй-ҳаракатлари билан қўлга киритилган бу муҳим учрашувларни молиялаш айнан шу Инсон ҳуқуқларини ҳимоя қилгувчи нуфузли Халқаро ташкилотларга бугун умуман кераги йўққа ўхшайди.\nГарчи шундай экан, буёғи, “ўзинг учун ўл етим” деганларидек, сизу биз-барчамиз бир ёқадан бош чиқариб, бу хайрли ишга ўз улушимизни қўшмасак бўлмас!\nДоно халқимиз, “миллат бир бурдадан берса тўйдиради, бир муштдан урса ўлдиради”, деган.\nКелинг, ҳар биримиз имкониятимиз доирасида 10 долларми, 20 долларми ё 50 ёки 100 долларданми маблағ тўплайлик! Имкониятлари кўпроқ инсонлар балки бундан-да, салмоқли ҳисса қўшарлар. Ҳар кимнинг ўз ҳимматига боғлиқ!\nВақт жуда тиғиз. Бизлар бир ҳафта муддат ичида керакли маблағни тўплай олмасак, бу имкониятни қўлдан бой берамиз.\nВатандаги юртдошларимизнинг молиявий имкониятлари ҳамиша ҳам яхши эмаслигини биламиз. Лекин, хориждаги миллатдошларимизнинг, юртдошларимизнинг моддий имкониятлари ватандагилардан кўра, анча яхшироқдир.\nШу боисдан, бизлар кўпроқ, Сиз – чет эллардаги юртдошларимизнинг кўмакларидан умидвор эканлигимизни алоҳида таъкидлаб ўтишни истардик.\nБу маблағлар асосан,\n“Эзгулик” жамиятининг икки нафар вакиллари сиёсий маҳкумлар билан учрашишга бориш сафар ҳаражатларига сарф қилинади. (Маҳкумлар Тошкентдан жуда олисда бўлган Қорақалпоғистоннинг Жаслиқ қамоқхонасидан тортиб, Қашқадарё, Навоий ҳамда бошқа вилоятларда сақланадилар).\nҲар бир маҳкумга дори-дармон, озиқ-овқат, кийим-кечак каби энг долзарб нарсаларни сотиб олишга сарфланади.\nХориждагилар Рaypal (mutabartadjibaeva@gmail.com) ёки Western Union орқали Францияга Mutabar Tadjibayeva номига\nёки қуйидаги ҳисоб рақамига маблағ юборишлари мумкин:\nBANK TADJIBAYEVA MUTABAR\nSWIFT Code: PSST FR PP SCE\nAccount Number/IBAN: FR77 2004 1010 1264 1156 5H03 349\nName on Account: TADJIBAYEVA MUTABAR\nAdres: 7 Square Brassens Savigny sur orge 91600, France\ntel: (mob. +33679233927; ofice: +339050147243\nЖамланган маблағлар “Эзгулик” жамиятига юборилади.\nМаблағ юборувчиларнинг исм-шарифлари уларнинг истакларига кўра, ёки сир сақланади ёки матбуотда очиқ тарзда эълон қилинади.\nТўпланган маблағларнинг сарф-ҳаражатлари бўйича молиявий ҳисобот матбуотда нашр қилинади.\nБу учрашувлар ўтиб бўлгандан кейин яна узоқ йиллардан буён қамоқхоналарда сақланаётган, жазо муддатлари бир неча маротаба қўшиб берилаётган ҳамда баъзиларининг тақдири бизларга номаълумлигича қолаётган қуйидаги рўйхатда номлари келтирилган сиёсий маҳкумлар билан ҳам учрашиш учун расмий рухсат олишга ҳаракат қилиш кўзда тутилган.\nСамандар Қўқонов, мухолифатчи – 1993 йилдан буён қамоқда\nРустам Усмонов, хусусий банк соҳиби – 1998 йил февралдан буён қамоқда\nЮсуббой Рўзимуродов, журналист – 1999 йил 15 мартдан буён қамоқда\nҒайбулло Жалилов, ҳуқуқ фаоли – 2009 йил 5 сентябрдан буён қамоқда\nБобомурод Раззоқов, ҳуқуқ фаоли – 2013 йил 10 июлдан буён қамоқда\nМеҳринисо Ҳамдамова, ҳуқуқ фаоли – 2009 йил 5 ноябрдан буён қамоқда\nЗулхумор Ҳамдамова, ҳуқуқ фаоли – 2009 йил 5 ноябрдан буён қамоқда\nДилором Абдуқодирова, диний маҳкума – 2010 йил май ойидан буён қамоқда\nМатлуба Каримова, ҳуқуқ фаоли – 2010 йилдан буён қамоқда\nУнутманг: Узоқ йиллардан буён темир панжаралар ортида сақланиб келинаётган барча сиёсий ҳамда диний маҳкумлар ҳар биримизнинг эътиборимизга, кўмакларимизга ҳар соатда, ҳар дақиқада, ҳар сонияда муҳтождирлар!\nУлар бирор бир жиноят қилиб, жазо ўтаётганлари йўқ!\nАйниқса сиёсий маҳкум ҳисобланмиш ҳуқуқ фаоллари ва журналистлар адолат йўлида эл-юртимиз фаровонлиги учун ҳамда ўз юртдошларининг инсоний ҳуқуқларини ҳимоя қилиш жавбҳасида хизмат қилганликлари сабабли турли туҳмат ва бўҳтонлар билан ноҳақдан қамоққа олинганлар…\nЁрдамингизни кутиб қоламиз!\n10 июль, 2016 йил\nPowered by WordPress | Theme Designed by: r43dsofficiels | Thanks to http://www.shopsignalbooster.co.uk/, this one and website


Технология 17:18 / 07.12.2019 20169\nАҚШнинг Федерал қидирувлар бюроси «ақлли телевизорлар» - Smart TV эгаларини ушбу қурилмаларга бузиб кириш осонлиги ва хакерлар улар ёрдамида одамлар ортидан кузатишлари мумкинлигидан огоҳлантирди. Бундан ташқари, шахсий маълумотлар йирик компанияларга юборилади, компаниялар эса улардан фойдаланади. Бу ҳақда NBC News телеканали сюжетида маълум қилинган.\nЖиноятчилар телевизорингизга уланиб, энг камида каналларни ўзгартиришлари, телевизор овозини баланд-паст қилишлари ва фарзандларингизга беҳаё видеолар намойиш қилишлари мумкин. Энг ёмон вазиятда эса улар телевизор камераси ва микрофонига уланиб, ортингиздан кузатишлари мумкин.\n«Ақлли телевизорлар» одатда бошқариш пультига ўрнатилган микрофон билан жиҳозланган бўлади. Бу микрофон телевизорни овоз ёрдамида бошқаришга имкон беради. Мутахассислар микрофон ҳар доим ишчи ҳолатда бўлиши ва буйруқларни бажаришга шай туришидан огоҳлантиришган.\n«Кўплаб фойдаланувчилар ушбу янги қурилмалар орқали бегоналарга ўзлари ҳақида қанча маълумот тақдим қилишларини хаёлларига ҳам келтирмайдилар», деб айтган Sophos хавфсизлик компанияси вакили Жеймс Лайм.\n2018 йилда ўтказилган тадқиқотга кўра, миллионлаб «ақлли телевизорлар» хавфсизлик тизимида заиф жойга эга эканлигини аниқланган. Таъкидланишича, маълумотларингиз ортидан нафақат хакерлар “ов қилади”. Яқинда ўтказилган тадқиқот давомида кўплаб қурилмалар автоматик равишда Amazon, Facebook ва Netflix’га маълумотлар жўнатиши аниқланган.\nМутахассисларнинг тавсия қилишича, агар бу ҳолат сизга ёқмаса, телевизор созланмаларини текшириб кўринг. Баъзи моделларда фойдаланувчи ҳақидаги маълумотларни тўплаш ва микрофон функцияларини ўчириб қўйиш имкони мавжуд. ФҚБ ходимлари, шунингдек, шахсий маълумотларни ҳимоялаш учун телевизор камераси устидан қора скотч ёпиштириб қўйишни тавсия қилишган.


Мьянмада тарихий сайлов якунланди\nНобель тинчлик мукофоти совриндори Аун Сан Су Чжи.\nМьянма парламентига якшанба куни ўтказилган тарихий сайловнинг дастлабки натижалари эълон қилинди.\nЖанубий Шарқий Осиёда жойлашган мазкур давлатнинг Марказий сайлов комиссиясига кўра,сайловда овоз бериш ҳуқуқига эга аҳолининг 80 фоизи иштирок этган.\nЯкшанба куни бўлиб ўтган мазкур тадбир сўнгги 25 йилда Мьянмада биринчи маротаба ўтказилган эркин сайлов сифатида баҳоланмоқда. Сайловда Нобель тинчлик мукофоти совриндори Аун Сан Су Чжи раҳбарлигидаги “Демократия учун Миллий лига партияси” ғолиб бўлгани таҳмин қилинаётир.\nМьянмада овоз бериш ҳуқуқига эга бўлган фуқаролар сони 30 миллионни ташкил қилади, бироқ сайловда 1 миллион100 мингдан кўпроқ роҳинжа мусулмонларининг кўпчилиги турли тўсқинликлар туфайли овоз бера олмади.\n664 ўринли Мьянма парламентидаги депутатлик ўринлари учун 91 минг партиядан кўрсатилган номзодлар кураш олиб борди.\nАун Сан Су Чжи раҳбарлигидаги “Демкоратия учун Миллий лига партияси” охирги марта 1990 йилда ўтказилган парламент сайловида ғолиб бўлган, бироқ мамлакат армияси бу сайлов натижаларини бекор қилган ҳамда ҳарбий ҳокимиятни жорий этган эди. Аун Сан Су Чжи эса 15 йил мобайнида уй қамоғида сақланган.


Республика Гидрометеорология марказининг хабар беришича, 21 май куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 16-18, кундузи 30-32 даража иссиқ бўлади. Бу ҳақда "Darakchi.uz" хабар берди.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 30-35 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22, кундузи 32-37 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 30-35 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 17-22, кундузи 33-38 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Шарқдан секундига 5-10 метр тезликда шамол эсади. Кечаси 13-18, кундузи 28-33 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, айрим туманларда қисқа муддатли ёмғир ёғиши мумкин. Шарқдан секундига 7-12 метр тезликда шамол эсади. Кечаси 10-15, кундузи 22-27 даража иссиқ бўлади.\n15:32 16 март Ўзбекистонда қандай об-ҳаво кузатилади?\n18:55 24 май куни Ўзбекистонда қандай об-ҳаво кузатилади?


14:39 / 17.08.2016 6886\nПриморье ҳуқуқни муҳофаза қилиш органи ходимлари Киров туманидаги қишлоқда жойлашган "Сказка" номли болалар боғчасига кириб олган айиқни отиб ташлашди. Бу ҳақида вилоят маъмуриятининг сайтида хабар берилди.\nМаҳаллий аҳоли 12 август куни 6-7 ёшлардаги йирик қора айиқни кўриб қолди. Йиртқич ҳайвон шу ҳудуд яқинидаги ўрмонга жойлашиб олиб, ташландиқ жойларда дайдиб юрган, баъзан турар жойлар атрофида ҳам кўришган. 16 август куни у мактабгача таълим муассасаси ҳудудига кириб қолган. Болалар боғчасига Приморье полицияси ва ов назорат бошқармаси ходимлари етиб келишди. Боғча ишчиларига болалар ҳаёти ва соғлиғига таҳдид солувчи хавф пайдо бўлганлиги ҳақида маълумот берилди.\nМахсус тезкор гуруҳ айиқни ўрмонга ҳайдашга ҳаракат қилди, бироқ айиқ яна қайтиб келди. Манбада таъкидланишича, жонивор оч бўлган, шу боис одамларнинг ёнидан кетишни истамаган.\nАйиқ орқа оёқларида туриб, полиция ходимлари томон 10 метр масофага яқинлашганида унга ўқ узишга қарор қилинди. Ҳозирда қишлоқ ҳудуди назорат остида, аҳоли ҳаётига таҳдид солувчи ҳеч қандай хавф йўқ.\nСайёҳ ўзига ташланган қўнғир айиқни қўрқитиб юборди\nАжойиб янгилик! «Keng Makon Kids» хусусий болалар боғчаси ўз фаолиятини бошлади


Бир кунлик сафар —970 кунлик зафар – Jurnalist\nБир кунлик сафар —970 кунлик зафар\nR S2019-08-15T12:07:38+00:0015 Avgust, 2019|Умумий янгиликлар|\nМамлакатимиз мустақиллигининг 28 йиллиги олдидан Ўзбекистон Журналистлари ижодий уюшмаси ташаббуси билан марказий оммавий ахборот воситаларида хизмат қилаётган ҳамкасблар ҳамроҳлигида Сирдарё вилоятида бўлдик. Шинам ва замонавий автобусда пойтахтдан йўлга чиққанимизда Сирдарё кичкина жой, ҳам Тошкентга яқин, икки-уч соатда вилоятни кезиб чиқсак керак, деб ўйлагандик. Аммо Самарқанду Бухоро, Хоразм, Қашқадарё, Сурхондарё, Навоий вилоятларига боришда неча марта шу ҳудуддан ўтганмиз-у, «кўприк» вазифасини бажариб берган Сирдарёнинг жозибасини, малоҳатини сезмабмиз, билмабмиз. Эзгу ният ила ташкил этилган медиа тур бу манзилга нисбатан тасаввурларимизни буткул ўзгартириб юборди.\nМезбонлар бизни дастлаб Сирдарё туманида фаолият кўрсатаётган «Сирдарё универсал ойна» масъулияти чекланган жамиятига олиб боришди. Салкам 5 гектар майдонни эгаллаган, 2018 йил 1 июнда иш бошлаган мазкур корхонада фармацевтика ва озиқ-овқат саноати учун шиша идишлари тайёрланади. Ичкарига кириб, баҳайбат станоклар, хориждан келтирилган дастгоҳларни кўриб, бир ҳайратланган бўлсак, рўзғорда ҳар куни керак бўладиган оддий банкаларнинг тайёрланиш жараёнини кузатиб, ўн карра қойил қолдик. Ўзимизнинг йигит-қизлар меҳнат қилаётган бу корхонадаги хом ашё ҳам ўз заминимиздан олинади.\n— Илгари шундай корхоналарни тасаввур қилолмасдик, — дейди «Сирдарё универсал ойна» масъулияти чекланган жамияти раҳбари Алишер Махмутахунов. — Бугун эса ҳамма нарса ўзгарди. Амалга оширилаётган ислоҳотлар етиб бўлмас орзуларимизни ҳам кўриш мумкинлигини исботламоқда. Биргина ушбу корхона фаолияти ҳақида гапирадиган бўлсам, бу ерда ишлаётган ходимларимизнинг барчаси мамнун. Уч навбатда меҳнат қиладиган ишчиларимиз 1 миллион 200 мингдан 3 миллионгача маош олишади. Ишга бориб келиш, уч маҳал иссиқ овқат — корхона ҳисобидан. Иш бошлаганимизга эндигина бир йил бўлди. Шундай бўлса-да, хорижлик ҳамкорлар, экспертлар маҳсулотларимизга юқори баҳо беришмоқда. Энг муҳими шуки, меҳнат қилсак, излансак, интилсак, ҳаммасига эришамиз.\nЖўшиб, фахр билан гапираётган корхона раҳбарининг сўзларини эшитиб, унинг айтаётганлари чин эканлигига Чинлар билан ҳамкорликда йўлга қўйилган «Пенг-Шенг» қўшма корхонасига борганимизда, яна бир карра амин бўлдик. Корхона, деса, чанг-тўзон, шовқин-суронли жойларга ўрганиб қолган эканмиз, аммо унинг тасарруфидаги сўлим боғ, ўзбек ва хитой болалари аҳил-иноқликда тарбияланаётган 30 ўринли мактабгача таълим муассасасини кўриб, беҳад хурсанд бўлдик. Ушбу масканда таълим-тарбия жараёнлари ўзбек, рус, инглиз ва хитой тилларида олиб борилади.\nКафел, ишлаб чиқаришга мўлжалланган цехда бўлганимизда ишчилар асосан аёллардан иборат экани эътиборимизни тортди. Бунга изоҳ сўраганимизда, хитойлик мутахассислардан бири шундай деди:\n— «Асосан замонавий технологиялар кўмагида ишлаётганимиз учун хотин-қизларни ишга олганмиз. Сабаби, улар эркаклардан кўра масъулиятли ва ҳушёр бўлишади. Бошқарув тизимининг биргина нуқтасини нотўғри босиш ҳам оворагарчиликка сабаб бўлади. Қолаверса, бу аёллар учун нисбатан енгил иш, сояда меҳнат қилишади».\n«Пенг-Шенг»нинг кўргазма савдо уйи ҳам бор экан. Бинода қўшма корхонада ишлаб чиқиладиган деярли барча маҳсулот турларида намуналар намойиш этилган. Савдо маркази, банк сингари бир қатор хизмат кўрсатиш шохобчаларидан иборат ушбу кенг ва баҳаво манзилни кичик шаҳарча десак, адашмаймиз.\nЖурналистлар «Пенг-Шенг» корхонасига қарашли қўшқатор экилган ҳамда томчилатиб суғориш технологияси асосида парваришланаётган ғўза майдонида ҳам бўлдик. Билдирилишича, қўшқатор усулида анъанавийга нисбатан бир гектарга 30 минг туп кўп кўчат жойлаштириш имконияти бор. Яна бунда агротехник тадбирларни бажариш учун далага трактор киритишга ҳам ҳожат йўқ. Дала соҳиблари гектаридан 50 центнердан кам ҳосил олмаймиз, дейишди ва уларнинг бу гапи айни пайтда ҳар туп ғўзада ўртача 50-54 та ҳосил нишонаси борлиги билан ҳам ўз исботини топди.\nИссиқхонада помидор, банан, қовун етиштирилар экан. Махсус совуткич эса ичкаридаги ҳароратни мўътадиллаштириб турибди. Шу боис бу ерда ёзнинг жазирамасида ҳам бемалол ишлаш, ҳаракатланиш имконияти яратилган.\n— Ўзимиз ва Тошкентдаги «Корзинка»ларнинг барчасини шу ердаги маҳсулотлар тўлдирди, — дейди Сирдарё тумани ҳокими А.Муҳаммадиев. — Асосийси, етиштирилаётган помидору қовуннинг мазаси даланикидан қолишмайди. Шу ернинг ўзида ўнлаб кишилар иш билан таъминланган.\nИссиқхонадан чиққач, электр токида ҳаракатланадиган ихчам ва қулай машиналарда ҳудудни айланар эканмиз, беихтиёр ҳайдовчиларни кузатаман. Улар ўзимизникилар. Каттагина жойни эгаллаб, яхшигина даромад олаётган хитойликлар эса ишбилармонлиги билан дунёга донг таратаётганлиги рост. Аммо уларда бор ақл, маҳорат, меҳнатсеварлик бизда ҳам бор-ку. Бирор бир халқни камситмаган ҳолда тан олайлик: бардошда, меҳнатда, сабру қаноатда ўзбекка етадигани йўқ. Шунча хислатлари бор миллатнинг заминида қад ростлаётган корхоналар, уларнинг соҳиблари, барча ишчи-ходимлари ҳамда даромаду фойдаси ҳам бир куни бутунлай ўзимизники бўлишини астойдил орзу қилдим…\nМухбирдан чиққан ҳоким\nТур давомида Сайхунобод тумани марказидаги бунёдкорлик ишлари, шунингдек, маънавият-маърифат, хизмат кўрсатишни юксалтиришга қаратилган лойиҳалар билан танишдик. Туман ҳокими Ботир Мирзақулов барча саволларимизга аниқ ва лўнда жавоб берди. Ҳамкасбларимиз ҳокимнинг телефон рақамини сўраш асносида: «Қўрқманг, обуна масаласида безовта қилмаймиз» деб ҳазиллашди. Бунга жавобан эса туман ҳокими бир пайтлар, яъни ўқувчилик йилларида ўзи ҳам туман газетасига хабар ва мақолалар ёзганини, таҳририятдан юбориладиган қалам ҳақи эвазига «энг бой ва обрўли ўқувчи» бўлганлигини фахр билан тилга олар экан, матбуот ҳар доим кераклигини, жамиятдаги муаммоларни кўрсатиш ва бартараф этишда тенгсиз минбарлигини таъкидлади.\nСайхун шаҳарчасида «Сайхун планет» МЧЖ томонидан туман ҳокимлиги кўмагида қурилган замонавий хизмат кўрсатиш мажмуаси иштирокчиларда катта қизиқиш ўйғотди. Бу ерда айни пайтда Президентимизнинг 5 муҳим ташаббуси доирасида салмоқли ишлар бажарилган. Хусусан, мажмуанинг биринчи қаватида савдо комплекси, иккинчи қаватида эса болалар ўйингоҳи ва иккита жами 80 ўринли кинозал ишлаб турибди. Яқин кунларда яна давлат хизматлари, Халқ қабулхонаси ўз фаолиятини бошлайди.\nОдатда, пойтахтимизда жойлашган кўнгилочар марказларга бориб, бошқа жойда бунақа шароит бўлмаслигини, шунинг учун ҳам аксарият юртдошларимиз Тошкентга интилишини ўйлаймиз. «Сайхун планет» ёшлар ва савдо марказига бориб эса, бу иштибоҳ унчалик ҳақиқатга тўғри келмаслигини англайман. Негаки, яратилган шарт-шароитлар пойтахтимиздаги кўнгилочар мажмуалардан асло қолишмайди. Салқин ва шинам бино, замонавий аттракционлар болаларга завқ бағишлаяпти. Ота-оналар фарзандларининг шодон қийқириғига шерик. Ҳар куни шундай экан. Одам гавжум. Ушбу мажмуа «Ташаббус-2019» кўрик-танловининг вилоят ғолиби Хуршид Шарипов томонидан банкдан олинган 21,3 миллиард сўм кредит ҳамда тадбиркорнинг 14,5 миллиард сўм шахсий маблағи ҳисобига бунёд этилган. 28 та янги ишчи ўрнига эга мажмуа дам олиш кунларисиз ишлайди.\nТуман ҳокимининг айтишича, марказда тез кунларда 5 та муҳим ташаббус доирасида Хотира хиёбони ва замонавий «Китоб олами» савдо мажмуаси қурилиб, фойдаланишга топширилади.\nИшончни оқлаш масъулияти\nИжтимоий тармоқлар, ОАВ орқали айрим вилоят раҳбарларининг мажлисларда ҳақоратомуз сўзларни ишлатиши, қўл остидагиларни изза қилишию кўр-кўрона тарзда одамларнинг уй-жойи, тадбиркорнинг дўконини бузиб ташлаётганини кўриб, эшитиб безиб қолган эканмизми, вилоят ҳокими билан кўришасизлар, дейишганда, очиғи, унча аҳамият бермадим. Аммо вилоят ҳокимлигининг шундоқ ёнгинасида бунёд этилган муҳташам «Қабуллар уйи»да Ғофуржон Мирзаев медиа тур иштирокчиларини жуда самимий қарши олганидан ажабландим. Ахир, вилоят раҳбарининг вақти тиғиз, қурилиш-бунёдкорлик ишлари авжида экан, мутасаддиларни сўкиб, тергаб турмаса, иш битармиди? Йўқ, ундай эмас экан. Раҳбар маданиятли, маърифатли бўлса, ҳамма ўз ишини билиб-билиб қилавераркан. Зотан, биз вилоятнинг қайси ҳудудига бормайлик, бунинг гувоҳига айланиб улгургандик ҳам. Президентимизнинг юксак ишончини оқлаш, одамларни рози қилишга астойдил бел боғлаган вилоят ҳокимининг мақолу ҳикматларга боғлаб айтган сўзларини тинглаб, орзу ниятлари, мақсад-муддаоларини эшитиб, англадикки, бу инсоннинг гапига ишонса бўлади.\n— Дастлабки кунларда айримлар: «Олти ойда ишни топширасан, қийин» дейишган эди, — дейди Сирдарё вилояти ҳокими Ғофуржон Мирзаев. — Президентимизга раҳмат, қўллаб-қувватладилар. Илгари вилоятимиз чўлга қиёсланарди. Бугун эса, аксинча, обод масканга айланмоқда. «Обод қишлоқ», «Обод маҳалла», «Обод марказ» дастурлари бунда муҳим ўрин тутмоқда. Яна икки йилдан кейин ҳудуд бутунлай ўзгаради. Биз инвестиция киритиш, аҳоли бандлигини таъминлаш бўйича жиддий ишлаяпмиз. 2-3 йил илгари 8 та туман дотацияда эди. Бугун ишни тўғри ташкил қилганимиз учун вазият ўзгарди, яъни биргина ўтган йили давлат бюджетига 3 миллиардга яқин маблағ туширдик. Бу йил ЯИМни 1,5 триллионга етказишни мўлжаллаганмиз. Қолаверса, йил якунига қадар 178 миллион доллар миқдоридаги инвестиция киритмоқчимиз. Бу борадаги режа дастлабки олти ойда қарийб 60 фоизга бажарилди.\nДавлатимиз раҳбари ташаббуси билан жадал қад ростлаётган «Ховос сити» медиа тур йўналишининг марказий манзилларидан бири бўлди. Айни пайтда янги шаҳарчада 30 та замонавий бино қуриляпти. Ховос тумани ҳокимининг ўринбосари Отабек Данабоевнинг айтишича, бу ҳудудда аҳолига қулайлик яратиш мақсадида боғча, мактаб, тадбиркорлик объектлари ҳам бунёд этилади.\n«Ховос сити». Ховос туманидаги 42 гектарлик ерда бунёдкорлик ишлари қизғин олиб борилаётган манзил. Ушбу лойиҳага асосан маҳаллий ҳокимият ва бошқарув органлари, Давлат хизматлари агентлиги, тижорат банклари, турар жойлар, мактаблар, истироҳат боғи, хотира майдони, кутубхона, китоб дўкони, кинотеатр, деҳқон бозори, савдо ва маиший хизмат кўрсатиш шохобчалари қурилиши режалаштирилган. Ўша кунлари ҳаво ҳарорати 44-45 даража иссиқ бўлишига қарамай, қурувчиларнинг ишлаётганини кўриб, англадикки, ўз юртини нурафшон, кўнгилларни чароғон этмоққа бел боғлаган одам учун этни жунжиктирадиган изғирину олов пуркайдиган офтобнинг таъсири йўқ экан. Улар учун бир маслак муҳим: қуриш, яшнатиш, обод этиш.\nАйни кунларда янги марказда 30 та кўпқаватли уй қуриляпти. Шундан 20 таси Ховосда илк бор қад ростлаётган 5 қаватли уйларни ташкил этади. Уларда икки ва уч хонали 760 та хонадон бўлиб, шундан 600 таси арзон уйлардир.\nДориламон кунлар келди…\nТадбир доирасида Ҳалима Худойбердиева номидаги ижод мактабида ҳам бўлдик. 150 ўринга мўлжалланган ушбу мактабга қабул жараёнлари бошлаб юборилган. Республикамизда ягона ижод мактаби сифатида бунёд этилаётган ушбу мажмуа ёшларимизнинг адабиёт борасида билимларини ошириш, илм уфқи кенг ёшлар сифатида улғайишига хизмат қилади. Яқинда ушбу муассаса директорлигига тайинланган таниқли шоир Муҳаммад Исмоилнинг айтишича, бу ерда нафақат Сирдарё, балки қўшни вилоятлардан ҳам иқтидорли болалар сабоқ олишлари мумкин экан.\n«Дориламон кунлар келди, шафақлари ол, бу кунларга етганлар бор, етмаганлар бор» деб ёзган эди бир пайтлар Ҳалима Худойбердиева. Кўп йиллар ишсизу эътиборсиз қолса-да, нолимаган, аммо армону ўкинчга тўла эди шоира қалби. Бу дил Президентимиз Шавкат Мирзиёевнинг алоҳида эътибори туфайли қувончу бахтиёрликларга тўлди. Бугун эса унинг руҳини шод этиш мақсадида улуғвор ишлар қилинаётгани қад ростлаётган мана шу мактаб мисолида ҳам яққол мужассамдир. Бу ҳурмат, бу эъзоз, истеъдодни асраб-авайлашга қаратилган бундай хайрли амаллар ўзининг шириндан-ширин мевасини кўрсатиши муқаррар.\nХалқ билан бўл, халқ билан яша\n«Халқ билан мулоқот», «Давлат идораларининг халққа хизмат қилиши», «Одамларни рози қилиш», «Ишонтириш, инонтириш…» Бу каби сўзлар Президентимиз Шавкат Мирзиёевнинг жонажон Ўзбекистонни беҳад севиши, эзгу ниятли халқимизни қадрлаши туфайли дилдан тилга кўчганидан далолат. Бинобарин, ижод аҳлининг одамлар орасида кўпроқ бўлиши эртамизни ўйлаб қилинаётган ишларнинг кўламини, асл моҳиятини тарғиб этишга хизмат қилади. Ўзбекистон Журналистлари ижодий уюшмаси раиси ўринбосари Холмурод Салимовнинг таъкидлашича, бундан кейин бу каби медиа турлар «Журналист ва ҳаёт» лойиҳаси асосида барча вилоятларда ташкил этилади. Демак, халқ билан мулоқот кундалик ишимизга, ҳаётимиз мазмунига айланиб бораверади.\nДарвоқе, «Буюк келажакни мард ва олижаноб халқимиз билан бирга қурамиз», деган эзгу ташаббус ила кейинги икки ярим, уч йилда биргина Сирдарё вилояти мисолида рўй бераётган ўзгаришларни уч-тўрт бетлик мақолада қамраб олиш қийин. Аслида, шу пайтгача сабр-қаноат билан яшаб келган, бугун эса давлат раҳбарининг ғамхўрлиги, меҳридан таъсирланиб яхши кунларга умиди уйғонган халқнинг, оддий одамларнинг юз-кўзидаги қувонч, мамнуниятни кўриб, улар билан юзма-юз суҳбатлашиш таъсиридан асарлар ёзилса, китоблар яратилса, арзийди.\nАминмизки, шундай кунлар яқин.